ТАСДИҚЛАЙМАН
Ўзбекистон футбол ассоциацияси биринчи вице-президенти

_________________ Р. Ирматов
“11 февраль, 2020 йил”
		ТАСДИҚЛАЙМАН
Ўзбекистон Профессионал футбол 
лигаси бош директори

________________ Д. Шакурбанов
“11 февраль, 2020 йил”

	

ЎЗБЕКИСТОН ПРОФЕССИОНАЛ ФУТБОЛ КЛУБЛАРИ УЧУН 
2020 ЙИЛГИ МУСОБАҚАЛАРНИ ЎТКАЗИШ 
РЕГЛАМЕНТИ

Мазкур регламент (бундан буён — Регламент) Ўзбекистон Профессионал футбол лигаси Ижроия қўмитасининг 2020 йил 10 февралдаги йиғилишида маъқулланган. Ушбу регламент Ўзбекистонда профессионал футбол клублари ўртасидаги мусобақаларни ўтказишнинг шартлари ва низомларини белгиловчи, ФИФА, ОФК, ЎФА ва ЎзПФЛ уставлари ҳамда амалдаги қонунчиликка мувофиқ ишлаб чиқилган меъёрий ҳужжатдир. Бундан буён 2019 йил учун мўлжалланган регламент ўз кучини йўқотган деб ҳисоблансин. 

Тошкент шаҳри 2020 йил

МУНДАРИЖА

1.	Умумий қоидалар
2.	Мусобақаларнинг мақсад ва вазифалари				
3.	Мусобақаларни бошқариш	
4.	Мусобақалар ўтказиладиган жой
5.	Футбол клублари, клублар раҳбарлари ва футболчиларнинг мажбурияти
6.	Мусобақалар ҳужжатлари ва уларни расмийлаштириш тартиби
7.	Жамоаларнинг мусобақада иштирок этиши билан боғлиқ қоидалар
8.	Мусобақада иштирок этиш шартлари
9.	Футбол учрашувларини ўтказиш тартиби
10.	Мусобақаларни ўтказиш формати
11.	Ўзбекистон кубоги мусобақасини ўтказиш формати
12.	Лига кубоги мусобақасини ўтказиш формати 
13.	Мусобақалар ғолибларини аниқлаш
14.	Мусобақа ғолибларини тақдирлаш
15.	Мусобақаларда ҳакамлик қилиш						
16.	Мусобақаларда инспекторлик қилиш					
17.	Мусобақаларда комиссарлик қилиш	
18.	Протестлар. Ҳакамлар қарорига шикоят бериш тартиби
19.	Футбол клубларининг мусобақаларда иштирок этиши учун молиявий шартлар			
20.	Маркетинг, ҳомийлик ва мусобақаларни ташкил этиш билан боғлиқ масалалар
21.	Мерчендайзинг						
22.	Футбол клубларининг ОАВ билан ишлашига оид талаблар					

ТЎЛИҚ ВА ҚИСҚА НОМЛАР
АТАМАЛАР ТАЪРИФИ

ФИФА	-	Халқаро футбол федерациялари ассоцицияси	
ОФК	-	Осиё футбол конфедерацияси	
ЎФА	-	Ўзбекистон футбол ассоциацияси	
ЎФА маъмурияти	-	ЎФА президенти, вице-президентлари, ЎФА бош котиби	
ЎзПФЛ	-	Ўзбекистон профессионал футбол лигаси	
ЎзПФЛ
маъмурияти	-	ЎзПФЛ бош директори, ЎзПФЛ бош директорининг ўринбосари, Мусобақалар ўтказиш ва клубларни назорат қилиш бошқармаси бошлиғи, Лицензиялаш бўлими бошлиғи	
ҲИҚ 	-	ЎФАнинг Ҳакамлик-инспекторлик қўмитаси	
ЭҚ	-	ЎФАнинг Этика қўмитаси	
ТИҚ	-	ЎФАнинг Тартиб-интизом қўмитаси 	
ФМЎҚ	-	ЎФАнинг Футболчиларнинг мақоми ва ўтиши бўйича қўмитаси 	
ПФК	-	Профессионал футбол клуби	
ФА	-	Футбол академияси	
ФМ	-	Футбол мактаби	
БЎФМ	-	Болалар-ўсмирлар футбол мактаби 	
ҲА	-	Қорақалпоғистон Республикаси, вилоятлар ва Тошкент шаҳри ҳудудий футбол ассоциациялари	
Мусобақалар 	-	Ўзбекистон Профессионал футбол лигаси томонидан ўтказиладиган барча мусобақалар 	
U-21	-	U-21 чемпионати (Суперлига клублари қошидаги ёшлар жамоалари)	
Суперлига	-	Ўзбекистон профессионал футбол клубларининг биринчи тоифали мусобақаси 	
Про-лига	-	Ўзбекистон профессионал футбол клубларининг иккинчи тоифали мусобақаси 	
Ўзбекистон кубоги 	-	Лицензиялаш талабларига жавоб берадиган Суперлига ва Про-лига футбол клублари иштирокидаги мусобақа  	
Суперкубок	-	Суперлига ва Ўзбекистон кубогининг амалдаги ғолиблари ўртасида ўтадиган мавсумолди учрашуви 	
Ўзбекистон Лига кубоги	-	Суперлига ва Про-лигадаги барча футбол клублари иштирокидаги мусобақа  	
Ёш футболчи	-	2002 йил ва ундан кейин туғилган, бироқ 16 ёшдан кичик бўлмаган ёш футболчи	
Учрашув комиссари	-	ЎзПФЛ томонидан учрашувнинг ташкил этилиши ва ўтказилишини назорат қилиш учун тайинланган шахс	
Учрашув инспектори	-	ЎФА томонидан тайинланган ва учрашув давомида ҳакамларни баҳолаб борадиган шахс	
Футбол ҳаками 	-	ЎФА томонидан футбол ўйини қоидалари ва тартибга солувчи бошқа ҳужжатларга мувофиқ учрашувни назорат қилиш ва бошқариш учун тайинланган шахс	
Компенсация 	-	ЎФАнинг Футболчилар мақоми ва ўтиши бўйича регламентига мувофиқ футболчиларни ўқитиш, тайёрлаш, маҳоратини ошириш учун сарфланган ҳаражатларни қоплаш учун амалга ошириладиган тўлов	
Профессионал футбол клуби	-	ЎзПФЛ мусобақаларида иштирок этадиган, ЎзПФЛ миллий лицензиясига эга футбол клуби	
Футболчининг меҳнат шартномасини рўйхатга олиш	-	Клубга тегишли футболчи ёки расмий шахсларни мусобақаларда иштирок этиши учун меҳнат шартномасини рўйхатдан ўтказиш жараёни	
Футболчининг трансфери	-	Футболчининг ўтиши (трансфери) деганда унинг мусобақаларда иштирок этишига рухсат берилиши билан якунланган бир клубдан бошқасига ўтиши 	
Халқаро трансфер сертификати	-	Футболчи рўйхатдан ўтган миллий ассоциация томонидан футболчи эндиликда ўйнаш истагини билдирган клубнинг миллий ассоциацияга юбориладиган ҳужжат	
Трансфер шартномаси 	-	Футболчининг ўтиш тартиби, муддати ва шартлари (шу жумладан, харажатларни қоплаш шартномаси мавжудлигида футболчиларнинг ўқитилиши, тайёрланиши, маҳоратини такомиллаштириши учун сарфланган харажатларни тўлаш)ни белгиловчи, футбол клублари ёки футбол клуби ва спорт мактаби ўртасида тузиладиган икки томонлама келишув 	
Ижара шартномаси 	-	Икки ҳаваскор бўлмаган футбол клублари ва футболчи ўртасида тузиладиган, ўтишнинг тартиби, муддати ва шартлари (шу жумладан, тўловлар)ни белгилайдиган уч томонлама шартнома	
Футболчининг ижараси	-	Футболчининг ижараси деганда профессионал футбол клуб билан шартнома тузган профессионал футболчини бошқа профессионал клубга қуйидаги шартлар асосида вақтинчалик ўйнаш учун ўтиши назарда тутилади:
-	ўтиш пайтида футболчи ва у муайян вақтга тарк этмоқчи бўлган профессионал футбол клуби ўртасида кучга кириш муддати кейинроқ бошланадиган шартноманинг мавжудлиги, бу шартнома футболчини бошқа футбол клубида вақтинчалик ўйнаганидан сўнг томонларнинг меҳнат муносабатларини қайта тиклаш ихтиёри борлигидан далолат беради; 
-	футболчи ўтишига қадар амалдаги меҳнат шартномасига эга бўлган профессионал футбол клубига футболчининг ўқитилиши, тайёрланиши, маҳоратини такомиллаштириши учун сарфланган харажатлар қопланиши ҳуқуқининг сақлаб қолиниши	
Спорт мавсуми	-	календарь йили доирасида расмий мусобақаларга тайёргарлик кўриш ва бевосита мусобақалар вақтини ўз ичига олган давр. Мусобақалар даври Ўзбекистон профессионал футбол клублари ўртасида ўтказиладиган биринчи расмий учрашув кунидан бошланади ва Ўзбекистон профессионал футбол клублари ўртасида ўтказиладиган охирги расмий учрашув куни билан якунланади.
	
Трансферларни рўйхатга олиш даври	-	Футболчининг келгуси ёки жорий мусобақаларда иштирок этиши учун у клубдан бу клубга ўтиши мумкин бўлган давр
	
Легионер	-	Ўзбекистон футбол клубига ишлаш учун таклиф этилган чет эл фуқароси	
Учинчи шахс	-	Футболчининг бир клубдан иккинчисига трасферини амалга ошираётган клублардан бири бўлмаган ёки футболчини муқаддам рўйхатга олмаган ҳар қандай клуб	
Воситачи (агент)	-		Футболчининг бир клубдан иккинчисига трасфери амалга ошаётганда унинг ҳуқуқларини ҳимоя қиладиган ёки футболчининг амалдаги шартномаси якунига етиб бораётган вақтда унинг келгуси режалари юзасидан музокарага киришиши мумкин бўлган, шу футболчи  билан қонуний ёзма келишуви мавжуд бўлган шахс 	

1-боб. Умумий қоидалар
1.1	Мазкур регламент Суперлига, Про-лига, Ўзбекистон кубоги, Лига кубоги, U-21 биринчилиги, U-18 биринчилиги, аёллар Олий лигаси, аёллар Биринчи лигаси, аёллар ўртасида Ўзбекистон кубоги, эркаклар ва аёллар Суперкубоги каби мусобақаларни ўтказиш тартибини белгилайди.
1.2	Ўзбекистон футбол ассоциацияси, профессионал футбол клублари ёки бошқа ташкилотларнинг таклифи билан ҳам алоҳида мусобақалар ўтказилиши мумкин. Мазкур мусобақалар ЎзПФЛ бош директори томонидан тасдиқланган алоҳида низом асосида ўтказилади.  
1.3	Мазкур регламент икки — ўзбек ва рус тилларида чоп этилган. Икки тил ўртасида эҳтимолий тафовут вужудга келса, у ҳолда ўзбек тилида ёзилган қисми устувор ҳисобланади. 

2-боб. Мусобақаларнинг мақсад ва вазифалари
        2.1.		Мусобақаларнинг мақсадлари ва вазифалари қуйидагиларни:
-	Ўзбекистон футболини ривожлантириш йўлида миллий чемпионат ўйинларини профессионал даражада ташкил этиш; 
-	Ўзбекистон футболчиларининг маҳорат даражасини ошириш;
-	Ўзбекистонлик ёш футболчиларнинг маҳорат даражасини ошириш ҳамда уларнинг катта футболга кириб келишлари механизмини такомиллаштириш;
-	Ўзбекистон терма жамоалари ва профессионал футбол клубларини халқаро мусобақалар: жаҳон чемпионатлари, Осиё Кубоги, Олимпия ўйинлари, Осиё ўйинлари, ОФК Чемпионлар лигасида иштирок этиши учун тайёрлаш ва муваффақиятли иштирок этишига кўмаклашиш;
-	Футбол мухлисларининг ҳордиқ чиқаришларини ташкил этиш;
-	Ўзбекистон футболини тарғиб этиш ва шу йўл орқали ўзбекистонлик футболчиларнинг чет эл клубларига назарига тушиши учун ҳаракат қилиш; 
-	ЎзПФЛ томонидан ўтказиладиган футбол мусобақаларида ғолибларни аниқлаш;
-	ОФК мусобақаларда иштирок этадиган клубларни аниқлашни назарда тутади.

3-боб. Мусобақаларни бошқариш
3.1.	Суперлига, Про-лига, Ўзбекистон кубоги, Лига кубоги,  U-21 биринчилиги, U-18 биринчилиги, аёллар Олий лигаси, аёллар Биринчи лигаси, аёллар ўртасида Ўзбекистон кубоги, эркаклар ва аёллар Суперкубоги каби мусобақаларни бошқариш, ташкил этиш ва ўтказилишини назорат қилиш ЎзПФЛ томонидан амалга оширилади. 
3.2.	Иккинчи лига жамоалари ўртасидаги мусобақаларни бошқариш, ташкил этиш ва ўтказишни назорат қилиш тегишли ҳудудий ассоциациялар томонидан амалга оширилади. 
3.3.	Барча мусобақалар ушбу Регламент, шунингдек, ФИФА, ОФК, ЎФА, ЎзПФЛ томонидан тасдиқланган махсус низомлар ва иловалар асосида ўтказилади.

4-боб. Мусобақалар ўтказиладиган жой
4.1.	Суперлига, Про-лига, Ўзбекистон кубоги, Лига кубоги,  U-21 биринчилиги, U-18 биринчилиги, аёллар Олий лигаси, аёллар Биринчи лигаси, аёллар ўртасида Ўзбекистон кубоги, эркаклар ва аёллар Суперкубоги каби мусобақалар Лицензиялаш бўйича регламентга мувофиқ ЎзПФЛ томонидан рухсат этилган стадионларда ўтказилади. 
4.2.	Мусобақа ўтадиган стадион тўғридан-тўғри телетрансляцияларни ташкил этиш ҳамда VAR тизимини жорий этиш учун оптик толали алоқа линияларига ҳамда юқори тезликдаги интернет тизимига эга бўлиши шарт.  
4.3.	Суперлига клублари ўз уй учрашувларини ўтказадиган стадионлар камида 6 камерадан иборат ҳамда шу камераларни марказлашган ҳолда умумлаштирувчи кўчма студияга эга бўлиши керак. 
4.4.	Футбол клублари футболчилар ва ўйинлар бўйича статистик маълумотларни олиш (2020 йил учун InStat), шунингдек, ЎзПФЛ томонидан ўтказилаётган мусобақаларнинг трансляцияси масаласида фақатгина ЎзПФЛ билан ҳамкорлик қилаётган компания хизматидан фойдаланишлари шарт. 
4.5.	Стадион 2021 йилги мавсумга қадар замонавий чипта тизими талабларига жавоб бериши керак. 
4.6.	Суперлига ва Про-лига клублари стадионда имконияти чекланган мухлислар футбол томоша қилишлари учун шароитлар яратилган бўлиши керак.

5-боб. Футбол клублари, клублар раҳбарлари ва футболчиларнинг мажбурияти
 
5.1.	Футбол клублари, клублар раҳбарлари, расмий шахслари, футболчилар ва клубларнинг мусобақаларда иштирок этувчи бошқа ходимлари юқори даражадаги интизом, тартиблилик, уюшқоқлик, ўзаро ва томошабинларга нисбатан ҳурматни намойиш этиб, ушбу Регламентнинг барча талабларига риоя қилишлари шарт.
5.2.	Клублар раҳбарлари ўз жамоаси футболчиларининг хулқ-атвори учун шахсан масъулдир. Улар ЎзПФЛ комиссари, инспектор ва ҳакамларнинг ҳаракатларига аралашиши тақиқланади.
5.3.	Футбол клублари ўзларининг ушбу Регламентда белгиланган мажбуриятларини бажармаслик ёки лозим даражада бажармаганлиги учун жавобгар ҳисобланади.
5.4.	Футбол клублари учрашув ўтказилиши билан боғлиқ зарур ташкилий масалаларни ҳал этиш учун масъулдир. Улар ички ишлар органлари билан ҳамкорликда учрашувдан олдин, учрашув давомида ва учрашувдан кейин стадионда, унга туташган ҳудудда интизом ҳамда жамоатчилик тартибини сақлаш учун барча зарур чораларни кўришлари шарт.
5.5.	Футбол клублари ўзларининг томошабинлари (жамоа мухлислари), шунингдек, клуб номидан бирор-бир учрашувда муайян вазифани бажараётган ҳар қандай шахснинг хулқи учун жавобгардир.
5.6.	Ҳудудий ва маҳаллий футбол ассоциациялари вакиллари ЎзПФЛ томонидан ўтказиладиган барча тадбирларда, шунингдек, футбол учрашувларини ўтказиш давомида ЎзПФЛ комиссарига кўмаклашишлари лозим. 
5.7.	Футбол клублари халқаро турнир ёки хориждаги ўқув-машғулот йиғинларининг муддати ва жойи ҳақида ЎзПФЛни огоҳлантиришлари шарт. 
5.8.	Футбол клублари ўқув-машғулот жараёни сифати учун масъул ҳисобланади. 
5.9.	Футбол клублари ўзига нисбатан чиқарилган огоҳлантириш ва четлатишларни қайд этиш журналига эга бўлиши керак.
 5.10.	Учрашув ўтказиладиган майдон эгаси бўлган клубга қуйидаги мажбуриятлар юклатилади:
-	Меҳмон жамоанинг тегишли даражадаги меҳмонхонадан ўрин-жойлар билан таъминлашига кўмаклашиш;
-	Ҳакамлар бригадасини кийиниш хонасидан майдонга чиқишгача ва майдондан чиқишдан кийиниш хонасигача, шунингдек, ўйиндан олдин, ўйиндан кейин ҳамда танаффус пайтида камида 2 кишидан иборат жамоат тартибини сақлаш органлари ходимларининг кузатуви билан таъминлаш;
-	Ҳакамлар хонасида бегона шахсларнинг бўлишига йўл қўймаслик. Учрашувда ишлайдиган ҳакамлардан ташқари ушбу хонага ЎзПФЛ комиссари, учрашув инспектори ва ЎзПФЛ комиссари томонидан рухсат этилган шахсларгагина кириш учун изн берилади;
-	Расмий учрашувлар учун ЎзПФЛ томонидан берилган махсус тўпларни тақдим этиш: Суперлига, Ўзбекистон кубоги, Лига кубоги, Суперкубок учрашувлари учун – камида ўнта, Про-лига, U-21 ва аёллар футболи учун – камида олтитадан;
-	Тўпларни узатиб туриш учун умумий сони ўнтадан кам бўлмаган, либоси майдондаги жамоалар ва ҳакамларнинг кийимидан фарқланадиган ёш футболчилар гуруҳини тақдим этиш ҳамда улар учрашув давомида толиқиб қолмаслиги учун кичик стулчалар билан таъминлаш (учрашув комиссари ЎзПФЛ байроғи билан боғлиқ ёки бошқа топшириқлар юзасидан мезбон жамоадан қўшимча ёш футболчилар гуруҳини талаб қилиши мумкин);
-	Суперлига, U-21 биринчилиги, Ўзбекистон кубоги, Лига кубоги, Про-лига ҳамда аёллар чемпионати ўйинларида ЎзПФЛ мадҳияси комиссар белгилаб берган вақтда қўйилиши шарт;
-	Мезбон жамоа учрашувни томоша қилиш учун стадионга ташриф буюрган мухлислар сонининг камида икки фоизи миқдорида хавфсизликка жавобгар шахслар иштирокини таъминлаши шарт; 
-	Мезбон жамоа учрашув стартидан 60 дақиқа аввал тиббиёт ходимларидан иборат камида иккита тез тиббий ёрдам машинасини стадионга жалб қилиши шарт (улардан бири дефибриллятор билан жиҳозланган бўлиши талаб этилади);
-	Мезбон жамоа тез тиббий ёрдам машинасисиз ҳам ўз дефибриллятори ҳамда кислород ёстиқчасига эга бўлиши шарт.         
5.11.	Мезбон жамоа меҳмон жамоага қуйидагиларни бепул тақдим этади:
-	Расмий учрашув олдидан камида икки кун кундалик машғулотлар ўтказиш учун майса қопламали футбол майдони;
-	Машғулот учун расмий учрашувдан бир кун олдин давомийлиги 45 дақиқагача бўлган (машғулот жараёнигача бўлган тадбирлардан ташқари) расмий ўйин ўтказиладиган футбол майдонини (машғулотнинг майдон қопламаси сифатига таъсири учрашув комиссари томонидан баҳоланади);
-	спортчиларни учрашув ўтказиладиган шаҳар доирасида вокзал ёки аэропортдан меҳмонхонагача боришлари, қайтишлари, машғулотлар ўтадиган кунларда меҳмонхонадан стадионгача боришлари ва қайтишлари учун камида 42 ўринли замонавий автобус;
-	меҳмон жамоа уйига қайтиши учун чипталарни бронь қилишда кўмаклашиш;
-	Меҳмон жамоа учрашувгача ўн кундан кам бўлмаган муддатда мезбон жамоага ўзининг келиш санаси, делегация аъзоларининг сони, машғулотлар вақти ҳақида хабар бериши зарур. Бу талаб ўз вақтида бажарилмаган тақдирда жойлашув борасидаги эътирозлар қабул қилинмайди. Меҳмон жамоани қабул қилишни ташкил этишга оид эътирозлар юзага келган ҳолда меҳмон жамоа раҳбари рапорт ёзиб, ЎзПФЛ маъмуриятига мурожаат қилиши мумкин.
5.12.	Мезбон жамоа ЎзПФЛ расмий шахслари — комиссар, ҳакамлар, учрашув инспекторига шаҳар доирасида вокзал ёки аэропортдан меҳмонхонагача боришлари ва қайтишлари, машғулотлар ўтадиган кунлари меҳмонхонадан стадионгача боришлари ва қайтишлари учун транспорт, стадионда ҳакамлар ва комиссар хонаси билан таъминлаши керак.
5.13.	Суперлига, Про-лига, Ўзбекистон кубоги (финалдан ташқари), Лига кубоги (финалдан ташқари), U-21 биринчилиги, U-18 биринчилиги, аёллар Олий лигаси, аёллар Биринчи лигаси, аёллар  ўртасида Ўзбекистон кубоги (финалдан ташқари) учрашувларида ўз иш мажбуриятларини олиб борадиган ЎзПФЛнинг расмий шахслари — комиссар, ҳакамлар, учрашув инспекторига икки томонга йўлкира, яшаш жойи ва овқатланишини таъминлаш мезбон жамоа ҳисобидан амалга оширилади. Агар учрашув расмийлари бошқа мамлакат ассоциациясидан жалб этилса, уларнинг йўл билан боғлиқ ҳаражатлари ЎзПФЛ томонидан амалга оширилади. Хорижий ҳакамларни кутиб олиш, уларнинг яшаш жойи ва овқатланишини таъминлаш мезбон жамоа ҳисобидан амалга оширилади.   
5.14.	Мезбон жамоа мусобақаларнинг расмий календарь учрашуви бошлангунга қадар 20 кундан кеч бўлмаган муддатда ЎзПФЛ маъмуриятига учрашувнинг бошланиш вақти борасида таклиф бериши зарур. ЎзПФЛ учрашув вақтини телетрансляция ҳуқуқини қўлга киритган компания билан келишиб белгилайди. 
5.15.	Клуб учрашув санасини ўзгартирмоқчи бўлса, тегишли сўров батафсил асосланган ёзма шаклдаги мурожаат билан календарь бўйича режалаштирилган муддатдан камида 20 кун олдин ЎзПФЛга юборилиши зарур.
5.16.	Футбол жамоалари учрашув бошланишининг расмий вақтидан камида 90 дақиқа олдин стадионга етиб келишлари шарт.
5.17.	Регламентга риоя қилмаганлиги учун футбол клубларига нисбатан ЎФАнинг “Интизом кодекси”га мувофиқ ЎзПФЛ томонидан жарима санкциялари қўлланилади.
5.18.	Майдон эгалари (ЎзПФЛ талабига кўра меҳмонлар) 2 соат давомида ЎФА инспектори ва ЎзПФЛ комиссарига учрашувнинг рақамли шаклидаги видеоёзувини талаб қилинган форматда тақдим этиши шарт. Бунда жамоаларнинг майдонга чиқиш пайтидан то кийиниш хонасига қайтишларигача шартли равишда таймер ёқилган ҳолда бутун учрашув давомида узлуксиз суратга туширилиши зарур. 

6-боб. Мусобақалар ҳужжатлари ва уларни расмийлаштириш тартиби

6.1.	ЎзПФЛ мусобақаларида иштирок этиш истагини билдирган клуб дастлаб шартли равишда лицензиялаш ва мониторинг жараёнидан ўтиши лозим. 
6.2.	Суперлига клублари ЎзПФЛнинг онлайн рўйхатга олиш тизими орқали шартли равишда рўйхатдан ўтишлари лозим. Бунда рўйхатга олиш учун тақдим этилган ҳужжатлар кейинчалик ЎзПФЛга тақдим этиладиган асл нусхаси билан мос келиши шарт.  
	6.3.	Ариза ҳужжатларини расмийлаштириш ЎзПФЛ томонидан белгиланган жадвалга мувофиқ амалга оширилади. Ариза ҳужжатларини расмийлаштириш муддатларига амал қилмаганлик учун ЎФАнинг “Интизом кодекси”га мувофиқ жарима солинади. Қайта ариза беришга жарима тўланганидан кейингина рухсат берилади. 
	6.4.	Футбол клуби футболчи билан йилнинг исталган даврида шартнома тузиш ҳуқуқига эга. Мазкур шартнома имзоланган кунидан бошлаб 1 ой ичида ЎзПФЛ рўйхатидан ўтказилганида унинг ҳақиқий эканлигини тан олинади.
	6.5.	Футболчиларни мусобақаларга рўйхатдан ўтказиш 2019 йилнинг 17 декабридан 2020 йилнинг 7 март кунига қадар давом этади. Ёзги трансфер ойнаси эса 2020 йилнинг 6 июлидан шу йилнинг 31 июлига қадар очиқ бўлади.      
6.6.	Клуб бир клубга бир мавсумнинг ўзида 2 нафардан ортиқ футболчини ижарага бериши мумкин эмас. Шунингдек, клуб умумий ҳисобда 6 нафардан кўп футболчини бошқа клубларга ижарага бериши мумкин эмас.
6.7.	Футболчи ижарага берилган тақдирда у ўзининг асл шартномаси мавжуд бўлган клубга қарши майдонга тушишга ҳақли. Ижара шартномаси тузилаётганда мазкур бандга зид келувчи шарт қўйиш тақиқланади. 
6.8. 	Бир спорт мавсуми давомида бирор футболчи иккитадан ортиқ клубда қайд этилиши мумкин эмас. 
6.9.	Футбол клублари ўзларига қарашли бўлган футбол академияси (ёки футбол клубига бириктирилган ФММ), БЎСМ ва БЎФМ тарбияланувчиларини (2002 ва ундан кейин туғилган) чегараланмаган миқдорда йилнинг исталган даврида ЎзПФЛ рўйхатидан ўтказишлари мумкин. U-18 жамоа учун рўйхатдан ўтган футболчи U-21 ҳамда Про-лига клубларида ўз лицензиялари билан ўйнаш ҳуқуқига эга.
6.10.	U-18 биринчилигида тўп сурувчи футболчи билан йил охиригача бўлган келишув битими имзоланиши керак. U-18 ҳамда фарм-клуб жамоаси таркибида рўйхатдан ўтган футболчи Суперлига мусобақасида ўзининг асосий жамоаси таркибида йилнинг исталган даврида майдонга тушиши мумкин. Бунинг учун мазкур футболчи билан профессионал меҳнат шартномаси тузилиши керак. 
6.11.	Футболчи мақоми жиҳатдан ўзи рўйхатдан ўтган чемпионатдан қуйи биринчиликда иштирок эта олмайди (Суперлига футболчисининг U-21 биринчилигида иштирок этиши бундан мустасно).       
6.12.	ФММ (футбол академияси) ва БЎФМ тарбияланувчиси бошқа клубга қарашли ФММ (футбол академияси) ҳамда БЎФМ таркибида 15 сентябрга қадар рўйхатдан ўтиши мумкин. 
6.13.	Клуб вакилини қўшимча ариза билан рўйхатга қўшиш мумкин. Бунда клуб белгиланган лимит чегарасидан чиқмаслиги керак. Талаб этиладиган ҳужжатлар: 
-	ўтиши ва шартномасини тасдиқловчи илова;
-	трансфер шартномаси (ёки ижара шартномаси); 
-	компенсация тўловлари ҳақидаги шартнома (клуб-клуб, клуб-ҲФК, клуб-ФММ, клуб-БЎФМ). 
6.14.	Мусобақа иштирокчилари 10 нафардан ортиқ бўлмаган футболчиларни трансфер даврида қўшимча ариза билан қайта рўйхатдан ўтказиши мумкин.
6.15.	Мураббийлар штаби ва раҳбарият таркибини исталган вақтда клуб қайдномасидан чиқариш мумкин. Бундай ҳолатда клуб ЎзПФЛни ёзма равишда огоҳлантириши ва уч кун муддат ичида озод этилган шахс лицензиясини ЎзПФЛга топшириши лозим. 
6.16.	Янги мавсум учун ҳужжатлар расмийлаштириб бўлингач, клуб 10 кун ичида ўз вакиллари меҳнат шартномаларини олганликлари юзасидан маълумотнома тақдим этиши керак. Маълумотнома шартнома тузилган ҳар бир шахс томонидан алоҳида имзоланган бўлиши шарт.
6.17.	2020 йилги футбол мусобақаларида иштирок этиш ҳуқуқини берувчи лицензия ҳужжатлар тўлиқ расмийлаштирилганидан сўнг клубнинг ваколатли вакилига унинг имзоси билан тасдиқланган шахсий масъулияти остида тақдим этилади. 
6.18.	Мусобақаларда қатнашиш учун бадал тўламаган, шунингдек, жарима санкциялари ва бошқа қарздорликлар юзасидан ЎзПФЛ билан 
ҳисоб-китоб қилмаган клубларга ариза ҳужжатларини расмийлаштириш учун рухсат берилмайди.
6.19.	Футболчи ёки мураббий билан тузилган шартнома имзоланган санадан бошлаб 30 кундан кечиктирилмай, рўйхатдан ўтказиш талаб этилади. Бу муддатдан кеч қолинган тақдирда ЎзПФЛ шартномани тан олмайди ва қабул қилмайди. ЎзПФЛ футболчининг клубга даҳлдор эканини исботловчи барча ҳужжатлар, паспорт нусхаси, меҳнат шартномасининг учта нусхаси ва рўйхатдан ўтиш аризасини талаб қилади. Футболчининг тиббий кўрикдан ўтганлиги борасидаги маълумотнома тақдим этилмагунига қадар, у билан тузилган шартнома рўйхатдан ўтказилмайди. 
6.20.	Мусобақаларда иштирок этиш ҳуқуқини берувчи лицензия меҳнат шартномалари ЎзПФЛ рўйхатидан ўтказилганидан сўнг тақдим этилади.
6.21.	Рўйхатдан ўтказилмаган меҳнат шартномаси билан боғлиқ низолар кўриб чиқиш учун қабул қилинмайди.
6.22.	Меҳнат шартномаси тузилишида воситачи (агент) иштирок этган бўлса, шартномада унинг исми ва фамилияси кўрсатилиши, воситачининг паспорт нусхаси, футболчи ва/ёки клубнинг бошқа вакили билан тузилган вакиллик контракти илова қилиниши лозим.
6.23.	Ижара шартномасининг муддатидан олдин бекор қилиниши фақат уч томон (иккала клуб ва футболчи)нинг розилиги асосида трансферларни рўйхатга олиш даврида амалга оширилади. Футболчини ижара шартлари асосида қабул қилган клуб, уни учинчи клубга ўтказишга ҳақли эмас.
6.24.	ЎзПФЛда мусобақалар ҳужжатларини расмийлаштириш ҳуқуқи жамоанинг бош директори, техник директори ва/ёки спорт директорига берилади.
6.25.	Расмийлаштириш давомида қуйидаги ҳужжатлар талаб этилади:
-	футбол клубининг таъсисчиси, ҳомийси, юридик манзили, банк реквизитлари (телефон, факс рақамлари, футбол клуби, стадион, спорт базасининг электрон манзили кўрсатилиши шарт); 
-	футбол клубининг раҳбар органлари таркиби: президент, вице-президент, бош директор ва ҳк (Ф.И.Ш. тўлиқ кўрсатилади); 
-	футбол клубининг имзо қўйиш ҳуқуқига эга раҳбарлари рўйхати (бош директори ёки бош директор вазифасини бажарувчиси) ва уларнинг имзо намуналари;
-	мусобақаларда иштирок этиш учун клуб таъсисчилари томонидан тасдиқланган смета ва таъсисчиларнинг молиявий кафолатлари;
-	ЎзПФЛ бухгалтериясининг ташкилот ҳисоб рақамига мусобақадаги иштирок учун бадал пулларининг тушганлигини тасдиқловчи ҳужжат; 
-	футбол клубининг маҳаллий бошқарув ва жамоат тартибини сақлаш органлари билан мусобақа иштирокчилари ва расмий шахслар хавфсизлигини таъминлаш бўйича тузган шартномаси;
-	ариза варақаси тўрт нусхада (А3 форматида). Унда футболчининг рақами, туғилган санаси, паспорт маълумоти, фуқаролиги, бўйни, вазни, амплуаси, сўнгги жамоаси, меҳнат шартномасининг амал қилиш муддати, тиббий кўрик хулосаси кўрсатилган бўлиши шарт;
-	Йиллик режа, жисмоний тайёргарлик бўйича назорат нормативлари топширилгани ҳақида ЎФА техник бошқармаси илмий-услубий гуруҳи (комиссияси) баённомасининг нусхаси; 
-	футбол  клубининг аниқ йиллик бизнес режасини ишлаб чиқиш ва тақдим қилиш;
-	1990 йилда туғилган ва ундан ёш футболчининг футболчи паспорти нусхаси;
-	футболчи, жамоа раҳбарлари ҳамда бошқа персоналларнинг шартномасида аниқ муддат кўрсатилган бўлиши, клуб юристи ва иккала томон ҳужжатнинг ҳар бир саҳифасини имзолаши (икки томонлама меҳнат шартномалари уч нусхада, ЎзПФЛда рўйхатдан ўтганидан сўнг бир нусхаси ЎзПФЛда, иккинчиси клубда, учинчиси ишчида сақланади); 
-	паспорт нусхаси;
-	ариза варақасига киритилган барча футболчилар, мураббийлар ва клуб ходимларига ЎзПФЛ ҳамкорлик қилаётган компаниянинг суғурта полиси нусхалари;
-	футболчиларнинг ўтишини исботловчи трансфер контрактлари (ёки ижара шартномалари), компенсация тўловлар ҳақидаги шартномалар (клуб-клуб, клуб-ҲФК, клуб-ФММ, клуб-БЎФМ, клуб-БЎСМ);
-	клуб ходимларининг Лицензиялаш регламентига кўра талаб қилинган мутахассислигини тасдиқловчи ҳужжатлар;
-	барча мураббийлар давлат аттестациясидан ўтишлари зарур (“легионер” мураббийлардан ташқари);
-	18 ёшгача бўлган футболчиларнинг меҳнат шартномаларида ота-онасидан бирининг ёки ота-онасининг ўрнини босувчи шахслардан бирининг имзоси бўлиши ҳамда паспортидан нусха илова қилиниши лозим; 
-	18 ёшга тўлмаган футболчи билан меҳнат шартномаси 3 (уч) йилдан кўп бўлмаган муддатга тузилади; 
-	Ўзбекистон фуқаролари бўлмаган футболчи, мураббий ва клубнинг бошқа ходимлари Ўзбекистон Республикаси ташқи меҳнат миграцияси агентлигида рўйхатдан ўтганлиги ҳақидаги ҳужжат нусхасини тақдим этиши, мазкур ташкилотда меҳнат фаолияти якунланганидан сўнг агентликда рўйхатдан чиқиши лозим.
6.26.	ЎзПФЛ мусобақалари учун 5 нафаргача хорижлик футболчини, яъни, легионерларни рўйхатдан ўтказиш мумкин. Бунда улардан бири (ёки ҳаммаси) ОФКга аъзо мамлакат фуқароси бўлиши шарт (4+1). ОФКга аъзо давлатдан легионер мавжуд бўлмаган тақдирда клуб ариза варақасига 4 нафардан ортиқ чет эллик футболчини кирита олмайди.
6.27.	Легионер футболчи хизматидан фойдаланаётган клуб йилда бир марта легионер футболчини рўйхатдан ўтказганлик учун тўлов қилади. Агар футболчи мавсум давомида бир клубдан бошқасига ўтса, у ҳолда легионер хизматидан фойдаланаётган янги клуб ҳам худди шу тўловни амалга оширади.   
6.28.	Легионер футболчини рўйхатдан ўтказиш учун тўлов амалга оширилмагунича легионер футболчи рўйхатдан ўтказилмайди.   
6.29.	ЎзПФЛ мусобақаларида иштирок этувчи Суперлига футбол клубларининг тиббий кўриги Ўзбекистон МОҚ ҳузуридаги республика спорт тиббиёти марказида ўтказилади. 

7-боб. Жамоаларнинг мусобақада иштирок этиши билан боғлиқ қоидалар

ЎзПФЛдан рўйхатдан ўтган футбол клублари ўзлари иштирок этадиган лигадан келиб чиқиб, қуйидаги қоидаларга қатъий риоя қилишлари керак. 
7.1.	Суперлига, U-21 ва U-18 биринчиликлари учун:
-	20 кишидан ортиқ бўлмаган ҳамда Лицензиялаш регламентида санаб ўтилган раҳбарият таркиби (бош директор, хавфсизлик бўйича офицер, матбуот котиби, бош мураббий, катта мураббий, ёрдамчи мураббий, жисмоний тайёргарлик бўйича мураббий, дарвозабонлар мураббийи, таҳлилчи,  маъмур, шифокор, массажчи, физиотерапевт);
-	U-21 биринчилиги қайдномасида шифокор, дарвозабонлар мураббийи, маъмур бўлиши ва улар учрашув давомида захира ўриндиғидан ўтириши шарт;
-	30—45 нафар (улардан камида 22 нафарининг ёши U-21 чекловларига мос келадиган, яъни, 1998 ва ундан кейин туғилган) футболчилар;
-	Клуб U-21 биринчилиги учрашув протоколига икки нафар “катта” футболчини киритиш ва майдонга чиқариш ҳуқуқига эга;
-	U-21’да ўйин қайдномасига Ўзбекистон фуқароси ҳисобланган, 2001 йил ва ундан кейин туғилган камида икки нафар ўйинчини киритиши ва улардан бирини минимум 45 дақиқа ўйнатиши шарт. Мазкур футболчи жароҳат олса, унинг ўрнига исталган бошқа футболчи тушиши мумкин. Агар бу футболчи четлатилса, 45 дақиқа чегараси амалда бўлмайди;
-	U-21 биринчилиги қайдномасига U-18 жамоасидан максимум тўрт нафар футболчини киритиш мумкин;
-	Суперлига клуби қошидаги U-18 жамоаси учун асосий таркибда қайд этилмаган минимум 18 нафар футболчини рўйхатдан ўтказиш керак;  
-	U-18 биринчилиги қайдномасида мураббий, шифокор ва маъмур бўлиши, улар учрашув давомида захира ўриндиғида ўтириши шарт;
-	Суперлига клуби қошидаги U-18 жамоасининг учрашув қайдномасига асосий таркибдан ёши катта икки футболчини киритиш мумкин;
-	Алмаштиришлар қайдномага киритилган ва умумий сони 20 нафардан кўп бўлмаган футболчилар ҳисобидан амалга оширилади.
7.2	Про-лига клублари учун:
-	14—16 кишидан иборат бўлган ҳамда Лицензиялаш регламентида санаб ўтилган раҳбарият таркиби (бош директор, техник директор, спорт директори, хавфсизлик бўйича офицер, матбуот котиби, бош мураббий, катта мураббий, ёрдамчи мураббий, жисмоний тайёргарлик бўйича мураббий, дарвозабонлар мураббийи, таҳлилчи,  маъмур, шифокор, массажчи, физиотерапевт);
-	30—45 нафар (улардан камида 22 нафарининг ёши U-18 чекловларига мос келадиган, яъни, 2002 ва ундан кейин туғилган) футболчилар;
-	учрашув қайдномасида камида икки нафар 2001 ёки ундан кейин туғилган ёш ўйинчи бўлиши ва улардан бири минимум 45 дақиқа ўйнаши шарт. Мазкур футболчи жароҳат олса унинг ўрнига исталган бошқа футболчи тушиши мумкин. Агар бу футболчи четлатилса, 45 дақиқа чегараси амалда бўлмайди; 
-	Про-лига клуби қошидаги U-18 жамоасининг учрашув қайдномасига асосий таркибдан ёши катта икки футболчини киритиш мумкин;  
-	U-18 биринчилиги қайдномасида мураббий, шифокор ва маъмур бўлиши, улар учрашув давомида захира ўриндиғида ўтириши шарт;
-	Ўзбекистон миллий ва олимпия терма жамоасига Про-лига клубларидан икки ва ундан кўпроқ футболчи жалб этилса, клуб қайдномага исталган ёшдаги футболчини киритишга ҳақли.
7.3	Биринчи лига клублари учун:
-	8—10 кишидан иборат бўлган ҳамда Лицензиялаш регламентида санаб ўтилган раҳбарият таркиби (бош директор, спорт директор, матбуот котиби, бош мураббий, ёрдамчи мураббий, маъмур, шифокор);
-	20—25 нафар футболчилар;
7.4	Аёллар Олий лигаси учун: 
-	6—10 нафар кишидан иборат бўлган ҳамда Лицензиялаш регламентида санаб ўтилган раҳбарият таркиби (мураббийлардан бири ҳамда физиотерапевт аёл киши бўлиши шарт);
-	18—25 нафар футболчи; 
-	2002 йил ва ундан кейинги йилларда туғилган 1 нафар футболчи асосий таркибда майдонга тушиши шарт. Уни фақат шу ёшдаги футболчи билан алмаштириш мумкин;
-	2006 йилда туғилган ва ундан катта ёшдаги футболчиларга ўйнаш учун рухсат берилади.
-	Жамоа асосий таркибида камида 5 нафар шу вилоятда туғилган ҳамда бир нафар 2002 ва ундан кейин туғилган футболчи майдонга тушиши, улар камида 45 дақиқа тўп суриши шарт. Бунда Тошкент шаҳри Тошкент вилояти ҳудудида экани ҳисобга олинади. Шунингдек, Хоразм вилояти жамоаларига Қорақалпоғистон Республикасидан ҳамда Жиззах вилоятига Сирдарё вилоятидан бўлган футболчиларни рўйхатдан ўтказишга рухсат этилади. Улар маҳаллий футболчи мақомида тўп суриш имкониятига эга. 
-Учрашув қайдномасига камида 10 нафар шу вилоятда туғилган ҳамда икки нафар 2002 ва ундан кейин туғилган футболчи киритилиши керак.
-Жамоа мавсум учун камида 12 нафар шу вилоятда туғилган ҳамда 4 нафар 2002 ва ундан кейин туғилган футболчини рўйхатдан ўтказиши керак. Кейинчалик эркин агент мақомида бўлган шу вилоятда туғилган футболчини исталган вақтда рўйхатга қўшиш мумкин.   
7.5 Аёллар Биринчи лигаси учун:  
-	3—6 нафар кишидан иборат бўлган ҳамда Лицензиялаш регламентида санаб ўтилган раҳбарият таркиби (мураббийлардан бири ҳамда физиотерапевт аёл киши бўлиши шарт);
-	18—20 нафар футболчи;
-	2002 йил ва ундан кейинги йилларда туғилган 1 нафар футболчи асосий таркибда майдонга тушиши шарт. Уни фақат шу ёшдаги футболчи билан алмаштириш мумкин;
-	Биринчилик ва кубок беллашувларида 2008 ва ундан кейин туғилган футболчилар майдонга тушиши учун рухсат берилмайди.

8-боб. Мусобақада иштирок этиш шартлари

8.1.	Мусобақаларда иштирок этувчи жамоалар рўйхати, шунингдек, жамоаларни мусобақа иштирокчилари рўйхатидан чиқариб юбориш ва уларнинг ўрнига бошқа жамоаларни қабул қилиш ҳақидаги қарорлар биринчи ўринда лицензиялаш таҳлиллари асосида, ундан кейин ўтган мавсум мусобақалари натижасига кўра чиқарилади. Бунда ЎФА Лицензиялаш қўмитаси ўз хулосасини тақдим этади ва мазкур хулоса асосида ЎзПФЛ Ижроқўми иштирокчи жамоалар рўйхатини тасдиқлайди. 
8.2.	Мавсум натижаларига кўра юқорироқ лигада иштирок этиш ҳуқуқини қўлга киритган клуб ушбу ҳуқуқдан воз кечса, унинг ўрни мавсум якунига кўра кейинги ўринни эгаллаган бошқа клуб билан тўлдирилиши мумкин. Бунда янги қўшилаётган жамоа лицензиялаш талабларига жавоб бериши шарт. 
8.3.	Мусобақа иштирокчилари 2021 йилги мавсумда иштирок этишлари учун 2020 йилнинг 10 октябрига қадар миллий лицензиялаш регламенти талабларини бажаришлари шарт. 
8.4.	Ўзбекистон миллий ва олимпия терма жамоаларига уч ва ундан кўп футболчисини берган клублар чемпионат ва Ўзбекистон кубоги учрашувлари санасини бошқа кунга кўчиришни сўраб мурожаат қилишга ҳақлидир. 
8.5.	ОФК ўз мусобақалари санасини кўчирган тақдирида мазкур мусобақада иштирок этаётган клублар ҳам Ўзбекистон чемпионати ва Ўзбекистон кубоги учрашувлари санасини кўчиришни сўраб мурожаат қилиши мумкин.	
8.6.	Учрашувга узрсиз сабабларга кўра келмаган жамоага техник мағлубият (-:+), рақиб жамоага эса – техник ғалаба (+ : -) ёзилади. Иккинчи маротаба учрашувга узрсиз сабабларга кўра етиб келмаган жамоа ЎзПФЛ Ижроқўми қарори билан мусобақалардан четлаштирилади.
8.7.	U-18, U-21, футзал ва аёллар жамоаси икки маротаба учрашувга узрсиз сабабларга кўра етиб келмаса, ЎзПФЛ Ижроия қўмитаси клубнинг асосий таркибини ҳам мусобақалардан четлаштиришга ҳақли. 
8.8.	Мусобақалардан четлаштирилган жамоа агар учрашувларнинг 50 фоиздан камини ўтказган бўлса, унинг натижалари бекор қилинади. Огоҳлантириш ва четлаштиришлар ўз кучини сақлаб қолади. Агар жамоа учрашувларнинг 50 фоиздан кўпини ўтказган бўлса, бундай жамоага қолган учрашувлар учун техник мағлубият (-:+), рақиб жамоаларга эса техник ғалаба (+:-) ёзилади. Огоҳлантириш ва четлаштиришлар ўз кучини сақлаб қолади.
8.9.	Агар клуб банкрот деб эълон қилинса, у келгусида Суперлига ва Про-лига мусобақаларида 3 мавсум давомида иштирок этишдан четлаштирилади. Кейинчалик, ҳар қандай бошқа клуб ЎзПФЛ мусобақаларида иштирок этганида банкрот клубнинг номи, ҳар қандай атрибутлари, белгилари, рамзлари ва тарихидан фойдалана олмайди.
8.10. 	Профессионал футбол клуби ўз номи ёки юридик мақомини ўзгартирган тақдирда, янги клуб аввалги клубнинг ҳуқуқий вориси ҳисобланади ва футболчилар, мураббийлар, клубнинг бошқа ходимлари олдида ойлик иш ҳақи ҳамда бошқа тўловлар бўйича ҳисоб-китоблардаги бузилишлар учун тўлиқ жавобгар бўлади. Шунингдек, у ЎФА, ЎзПФЛ ва Ўзбекистон Республикаси солиқ органлари олдидаги қарздорликни тўлаш учун жавобгар ҳисобланади. Кейинчалик ушбу клубнинг ЎзПФЛ ўтказадиган мусобақаларда иштирок этишига рухсат ЎзПФЛ Ижроия қўмитасининг қарори билан берилади.
8.11.	ЎФА техник бошқармасининг илмий-услубий гуруҳи томонидан ўтказиладиган жисмоний тайёргарлик бўйича тестлардан ўтмаган футболчини учрашув протоколига киритиш тақиқланади. Шунингдек, ҳар бир клуб қошида футболчиларни масофадан кузатиш ишларини олиб бориш учун инновацион лаборатория (система polar) ташкил этилиши ва улар замонавий иммитация ускуналари билан жиҳозланган бўлиши керак. 
8.12.	Мусобақа иштирокчиларининг футболкасида футбол клубининг рамзи туширилади. Рамзнинг ўлчамлари 15х15 см бўлиб, у футболканинг тепа қисмида ўнг ёки чап тарфда жойлашади. Клуб ҳар беш маротаба чемпионлик мақомига эга бўлганида футболкада клуб рамзининг тепа қисмида олтин юлдуз шаклидаги, баландлиги 2 смдан юқори бўлмаган алоҳида белгини акс эттириш ҳуқуқига эга. 
8.13.	Футболканинг ўнг енгида мусобақа логотипи, чап енгида эса ЎзПФЛнинг расмий ҳомийси рамзий логотипи бўлиши лозим. 
8.14.	Футболчи футболкасининг ўнг енгидан бошқа қисмларида (агар мусобақанинг расмий ҳомийси бўлмаса) клубнинг расмий ҳомийлари рамзларини жойлаштириш мумкин.
8.15.	Футболка орқа томонининг тепа қисмида ЎзПФЛ лицензияси ва ариза варақасида кўрсатилган шрифт форматида футболчининг фамилияси кўрсатилган, ҳарфлар баландлиги 7,5 см бўлган ёзув ҳамда футболчининг шахсий рақами акс эттирилади. Йўл-йўл ёки бир нечта рангли футболкада фамилия футболканинг рангидан бошқа рангдаги тўғри тўртбурчак ичида кўрсатилади. Футболчининг рақами ва фамилиясининг ёзуви бир хил рангда бўлиб, стадиондаги мухлислар ва телетомошабинлар ўқиши учун осон бўлиши зарур. Бунда U-18, U-21 ҳамда фарм-клуб жамоаларининг формаси шу жамоанинг асосий жамоаси формаси билан бир хил бўлиши ва уларда ҳам рақамлар, фамилиялар худди шундай кўрсатилиши керак. Шунингдек, U-18, U-21, фарм-клуб ҳамда асосий таркиб футболчиларининг рақами такрорланмаслиги лозим.   
8.16.	Футболчининг футболкадаги фамилияси ўзбек тилида лотин ёзувида кўрсатилиши лозим. Осиё Чемпионлар лигасида ўйнайдиган клубларга фамилияни инглиз тилида ёзишга рухсат берилади.
8.17.	Клублар мусобақа стартига 10 кун вақт қолгунича ЎзПФЛга либоснинг асосий ва резерв ранглари, шу жумладан, дарвозабон либосининг учта ранги ҳақидаги ахборотни тақдим этиши лозим. 
8.18.	ЎзПФЛ барча мусобақалар учун жамоалар либосларининг рангини белгилайди.
8.19.	U-21 жамоалари ўртасидаги ўйинлар ўтадиган стадион ўлчамлари, майсаси ҳамда бошқа мезонлари асосий жамоалар ўйнайдиган стадиондан кам бўлмаслиги керак.   
8.20.	Суперлига ва Про-лига клубларининг U-18 жамоалари ўзларининг асосий жамоалари иштирок этадиган лиганинг U-18 биринчилигида иштирок этиши шарт.

9-боб. Футбол учрашувларини ўтказиш тартиби

9.1.	Учрашувлар давомийлиги 45 дақиқадан 2 тайм бўлади. Таймлар орасидаги танаффус максимум 15 дақиқа. 
  9.2.	Учрашувлар мусобақа жадвалида белгиланган муддатда ёки ЎзПФЛ томонидан белгиланган муддатда ўтказилади. Уларнинг вақти (кун ва соат) қуйидаги ҳолларда ўзгартирилиши мумкин:
-	олдиндан таҳмин қилишнинг имкони бўлмаган форс-мажор вазият ва ҳодисаларнинг юзага келиши натижасида учрашувни бошлаш, давом эттириш, қайта бошлаш ва тугатиш имкони бўлмаганида. Бундай ҳодисалар қаторига авария, ёнғин, сув тошқин, зилзила ва бошқа табиий офатлар, шунингдек, мусобақа ташкилотчилари ва футболчиларга боғлиқ бўлмаган ҳар қандай бошқа тафсилотлар киради. Бундай вақтларда учрашув тўхтатилган дақиқадан бошланади, урилган голлар, олинган огоҳлантиришлар ва четлаштирилар ўз кучида қолади;
-	мусобақа жадвалига ўзгартиш киритилганида;
-	электр ёритиш тизими ишдан чиқиши ёки электр ёритиш тизимидаги бир соатда бартараф этиш имкони бўлмаган носозлиги туфайли учрашувни бошлаш, давом эттириш, қайта бошлаш ва тугатиш имкони бўлмаганида, стадионнинг техник ҳолати, шу жумладан, электр ёритиш тизимини ишдан чиқиши натижасида учрашувни жадвалда белгиланган муддатда ўтказиб бўлмаган ҳолатларда майдон эгаси бўлган клубга техник мағлубият ёзилади.
9.3.	Мусобақа иштирокчилари ЎзПФЛ ҳисобидан харид қилинадиган ва тасдиқланган профессионал футбол тўпларидан фойдаланади.
9.4.	Чемпионлар лигасидаги иштироки сабаб ОФК томонидан тақдим этилган тўпларга эга клублар ЎзПФЛ мусобақаларида шу тўплардан фойдаланиши мумкин эмас. 
9.5.	Мусобақа иштирокчилари учрашув қайдномасига 11 нафар асосий ва 9 нафар захира футболчисини киритиши мумкин. Шунингдек, қайдномадан лицензияга эга бўлган 7 нафаргача расмий шахс жой олиши мумкин.  
9.6.	Футболчини алмаштиришда захирадаги ҳакамга алмаштириш карточкаси билан бирга майдонга тушириладиган футболчининг лицензияси тақдим этилади.
9.7.	Учрашувлар қуйидаги вақтларда старт олиши мумкин:
-	Суперлигада соат 18.00 дан эрта бўлмаган вақт (шанба, якшанба, байрам кунлари, шунингдек, вазиятга қараб ва ЎзПФЛ қарори билан айрим вилоятлардаги ўйинлар бундан мустасно бўлиши мумкин);
-	U-21 чемпионатида соат 12.00 дан эрта бўлмаган вақт (ёз ойларида учрашувни соат 17.00 дан эрта бошлаш тақиқланади);
-	Барча қолган учрашувлар вақти ЎзПФЛ томонидан белгиланган ва телерадиокомпания билан келишилган вақтда бошланади;
-	Учрашувни 21.00 дан кеч бошлаш мумкин эмас.
9.8.	Учрашув бошланишидан 90 дақиқа аввал электрон протоколга футболчиларнинг исми-фамилияси ҳамда рақамларини ўсиш тартибида, расмий шахсларнинг исми-фамилияси ва лавозими кўрсатилган ҳолда киритиш, учрашув комиссарига футболчи ва расмий шахслар лицензиясини тақдим этиш лозим.
9.9.	Лицензия учрашувда иштирок этиш ва техник зонага кириш ҳуқуқини берувчи ягона ҳужжат ҳисобланади. Бунда лицензия эгаси учрашув қайдномасига киритилган бўлиши шарт. Клубнинг қолган расмий вакиллари фақатгина махсус рухсатномалар (VIP PASS, FOP ва OA) орқали техник зонага қўйилади. Махсус рухсатнома учрашув олдидан ўтказиладиган митинг давомида комиссар томонидан тегишли шахсларга тақдим этилади.   
9.10.	Майдон эгалари қайдномани биринчи бўлиб тўлдиради. Жамоа номидан қайдномани имзолашга учрашув қайдномасига киритилган бош мураббий ёки катта мураббий ҳақлидир. Ёшлар таркиблари ўртасидаги учрашувлар қайдномасини ушбу қайдномага киритилган, ёшлар таркиби билан ишлаш учун масъул бўлган жамоа мураббийи имзолаши керак.
9.11.	Жамоа расмий шахслари захирадаги футболчилар билан бирга техник зонадаги махсус ажратилган жойда бўлиши лозим. Меҳмон жамоа заҳира ҳакамининг ўнг томонида, мезбон чап томонида майдонга қараб жойлашади. Қайдномага киритилган шахсларнинг кўксида техник зонага киришга рухсат берадиган лицензия бўлиши лозим.
9.12.	Техник зона ўриндиқларида захира футболчилари билан қўшиб ҳисоблаганда 16 нафардан кўп шахс бўлмаслиги лозим. Захира ўриндиғига учрашув қайдномасида бўлмаган шахс қўйилмайди.
9.13.	Захира ўриндиғида ўтирган шахслар томонидан тамаки маҳсулотлари ва спиртли ичимликлар истеъмол қилиш тақиқланади. Шунингдек, ҳар қандай коммуникация воситаларидан фойдаланиш тақиқланади.
9.14.	Зарур ҳолларда учрашув қайдномасига киритилмаган таржимон техник зонага кириши мумкин. Бунда таржимон учрашув комиссаридан махсус рухсатнома олган бўлиши шарт.
9.15.	Учрашув қайдномасига киритилган захира футболчиларидан фақат 6 нафарига ўз захира ўриндиғига яқин дарвоза ортидаги бурчак байроғи зонасида чигал ёзди машқларини бажаришга рухсат берилади. Бунда жисмоний тайёргарлик бўйича мураббий иштирок этиши мумкин. Захирадаги футболчилар либоси майдондаги футболчилар ва ҳакамлар либосидан фарқланиши лозим. Бунда машғулот ўтказаётган футболчилар тўплар ёки футболга алоқадор бошқа воситалардан фойдалана олмайди (дарвозабон бундан мустасно).  
9.16.	Дарвозалар чизиғи ортида фақат аккредитациядан ўтган, махсус нимча кийган теле ва фотомухбирлар туришига рухсат берилади. Уларнинг учрашув давомида ҳаракатланиши тақиқланади.
9.17.	Суперлига ва Про-лига клублари бош мураббийлари учрашувдан кейинги матбуот анжуманларида иштирок этишлари шарт. Учрашув тугаганидан кейин 15 дақиқа оралиғида мағлуб бўлган ёки меҳмон жамоа биринчи бўлиб матбуот анжуманига таклиф этилади. 
9.18.	Футболчи ва мураббийлар учрашувдан олдин ва кейин бўладиган флеш-интервьюда иштирок этиши шарт. Трансляция ҳуқуқини қўлга киритган компания учун флеш-интервью беришдан бош тортган футболчи ёки мураббий клубига нисбатан жарима қўлланилади.
9.19.	Учрашув қайдномасига дисквалификация қилинган ёки жисмоний тайёргарлик бўйича тестлардан ўтмаган футболчи киритилган, шунингдек, ёш футболчининг майдонга тушиши бўйича талабни турли йўллар билан четлаб ўтишга бўлган уринишларда:
-	жамоа ғалаба қозонса ёки ўйин дуранг билан якунига етса, унга техник мағлубият ёзилади ҳамда клубга ЎФА Интизом кодексига мувофиқ жарима солинади. Рақиб жамоага эса техник ғалаба ёзилади. Шу билан бирга, ушбу учрашувда урилган голлар бекор қилинади, олинган огоҳлантиришлар ва четлаштиришлар ўз кучида қолади;
-	жамоа мағлуб бўлган тақдирда учрашув натижаси (голлар, огоҳлантириш ва четлаштириш) ўз кучида қолади, жамоага ЎФА Интизом кодексига мувофиқ жарима солинади;
-	Бундай ҳол тақрорланса ЎзПФЛ Ижроқўми қарори билан жамоа мусобақадан четлаштирилади.
9.20.	Футболчи саришта кўриншга эга бўлиши лозим. Футболка шортига қистирилган бўлиши зарур. Агар футболка бичими қистирмасдан кийишга мўлжалланган бўлса, у ҳолда футболчи майдонга шорти устига тушириб кийилган футболкада чиқиши мумкин. Агар учрашув давомида футболка яроқсиз ҳолга келса, футболчи уни ҳудди шу ранг ва рақам кўрсатилган бошқасига алмаштириши лозим. Футболкада акс эттирилган рақамнинг баландлиги: орқа қисмда 25-30 см, олд қисмда 10-15 см (олд қисм учун рақам мажбурий эмас).
9.21.	Дарвозабон либоси иккала жамоа футболчилари ва ҳакамлар либосидан фарқланиши лозим. Шортининг ўнг томонида футболчининг футболкасидаги рақам акс эттирилади (рақамнинг баландлиги 10-15 см).
9.22.	Меҳмон жамоа учрашувга белгиланган вақтдан кечикиб келса, ўйин комиссари майдон эгаси бўлган клуб раҳбарияти билан келишган ҳолда, учрашувни ўз вақтида ўтказиш учун барча чораларни кўриши зарур. Агар учрашувни белгиланган вақтда ўтказишнинг имкони бўлмаса, ЎзПФЛ комиссияси барча тафсилотларни ўрганиб чиқиб, сўнг ушбу учрашув бўйича қарор қабул қилади. Жадвалда белгиланган учрашув кечиктирилишида айбдор клуб Интизом кодексига мувофиқ жаримага тортилади.
9.23.	Клубнинг икки расмий учрашуви орасидаги вақт оралиғи 48 соатдан кам бўлмаслиги лозим. 
9.24.	Мусобақаларда (аёллар футболидан ташқари) 16 ёшдан кичик футболчиларнинг ўйнашига рухсат берилмайди. 
9.25.	Стадионга ташриф буюрувчи футбол мухлисларига қулай шарт-шароит яратиш ҳамда улар билан ишлаш учун мезбон жамоа стюарт мухлис тизимини ташкил қилиши шарт. Бунда стадионга кирувчи барча дарвозалар ҳамда бевосита майдон атрофида жойлашган секторларга кирувчи йўлакларнинг ҳар бирида камида икки нафар стюарт фаолият олиб бориши керак. Стюарт стадион ҳақида етарлича маълумотга эга бўлиши ҳамда мухлис томонидан стадион бўйича берилган саволга аниқ жавоб бера олиши керак. 
9.26.	Учрашув олди жараёни қуйидагиларни ўз ичига олади:
-	90 дақиқа	-	Комиссар, инспектор, ҳакамларнинг келиши;	
-	90 дақиқа 	-	жамоаларнинг келиши;	
-	60 дақиқа	-	учрашув протоколини тўлдириш, футболчиларнинг лицензияларини солиштириш;	
-	50-20 дақиқа	-	чигал ёзиш машқлари; 	
-	10-5 дақиқа	-	жамоаларни майдонга чиқишидан олдин сафланиши, текширув (либослар, рақамларнинг учрашув протоколига мувофиқлиги, стадион конструкцияси) 	
9.27. 	Учрашув давомида алмаштириладиган футболчиларнинг рухсат этилган сони:
- Суперлигада — 3 та;
-	Ўзбекистон кубогида — 3 та (+1 экстра таймда);
-	Лига кубогида — 3 та (+2 танаффус вақтида, йўқса бу лимит кучини йўқотади);
-	U-21да — 5 та;
-	Про-лигада — 3 та (+1, агар 2001 ва ундан кичик ёшдаги футболчи ўйинга киритилса);
-	Биринчи лигада — 5 та; 
-	U-18’да — 5 та; 
-	Аёллар Олий лигасида — 3 та;
-	Аёллар Биринчи лигасида — 5 та. 

10-боб. Мусобақаларни ўтказиш формати
Суперлига клублари учун: 
10.1.	Суперлига, U-21 биринчилиги ҳамда Суперлига клубларининг                      U-18 жамоалари ўртасидаги биринчилик жами 26 турдан иборат икки даврали тизимда ўтказилади. Бунда ҳар бир клуб 13 та уй ва 13 та сафар учрашувида иштирок этади.  
10.2.	U-21 биринчилиги учрашувлари клубларнинг асосий таркиблари учрашувидан бир кун олдин ўтказилади. Суперлига клубларининг U-18 жамоалари ўртасидаги биринчилик учрашувлари эса  U-21 биринчилиги учрашувларидан бир кун олдин ўтказилади.  
10.3.	Суперлигада 14-ўринни эгалаган жамоа 2021 йилги мавсум учун Про-лигага туширилади. Суперлигада 13-ўринни эгаллаган жамоа эса Про-лиганинг 2-ўрнидаги жамоасига қарши ўтиш ўйинида иштирок этади. Мазкур учрашувга Про-лигада иккинчи бўлган клуб майдони мезбонлик қилади.  
Про-лига клублари учун: 
10.4.	Про-лигада 1-ўринни эгаллаган жамоа кейинги мавсумда Суперлига учрашувларида ўйнаш ҳуқуқини қўлга киритади. Про-лигада 2-ўрин бўлган клуб эса Суперлиганинг 13-жамоасига қарши уй ўтиш ўйинида иштирок этади.  
10.5.	Про-лига ва уларнинг қошида ташкил этилган U-18 жамоалари ўртасидаги биринчилик жами 28 турдан иборат тўрт даврали тизимда ўтказилади. Бунда ҳар бир клуб жами 14 та уй ва 14 та сафар учрашувида иштирок этади.    
10.6.	U-18 биринчилиги учрашувлари клубларнинг асосий таркиблари учрашувидан бир кун олдин ўтказилади. 
10.7.	Про-лигада 8-ўринни эгалаган жамоа 2021 йилги мавсум учун Биринчи лигага туширилади. Про-лиганинг 7-жамоаси Биринчи лиганинг иккинчи жамоасига қарши бир ўйиндан иборат нейтрал майдонда плей-офф ўйинида иштирок этади. Ғолиб жамоа 2021 йилги мавсумни Про-лигада ўтказади.   
Биринчи лига клублари учун: 
10.8. Биринчи лигада ғолибликни қўлга киритган клуб 2021 йилги мавсумни Про-лигада ўтказади (бунда клуб лицензиялаш талабларига жавоб бериши шарт). Биринчи лигада 2-ўринни қўлга киритган жамоа, Про-лиганинг еттинчи жамоасига қарши бир ўйиндан иборат ўтиш учрашувида иштирок этади (бунда клуб лицензиялаш талабларига жавоб бериши шарт). 
10.9. Биринчи лига клублари икки даврадан иборат жами 34 та турда майдонга тушади. Бунда ҳар бир клуб 17 та уй ва 17 та сафар учрашувида иштирок этади. 
10.10. Биринчи лигада сўнгги икки ўринни эгаллаган жамоа мавсум сўнгида мусобақани тарк этади. Шунингдек, 2020 йилги мавсум аввалида ЎзПФЛ томонидан лицензиялаш бўйича қўйилган талабларни шу йилнинг октябрь ойига қадар бажармаган клублар ҳам автоматик равишда мусобақадан четлаштирилади. 
Аёллар Олий лигаси учун:  
10.11. 12 жамоа икки давра ўйинларида иштирок этади. Бунда ҳар бир жамоа 11 та уй ва 11 та сафар учрашувида иштирок этади. 
10.12. Олий лигада 12-ўринни эгаллаган клуб 2021 йилни Биринчи лигада ўтказади.
10.13. Жамоалар эгаллаган ўринларнинг жадвалда акс этиши ЎзПФЛ мусобақалари учун умумий қоидага кўра шакллантирилади. 
Аёллар Биринчи лигаси учун: 
10.14. Биринчилик марказлашган ҳолда ўтади ва у 4 турдан иборат бўлади. Бунда 1 ва 2-тур ўйинларида жамоалар биринчи даврани, 3 ва 4-тур ўйинларидан кейин эса иккинчи даврани якунлайди. Мавсум сўнгида барча жамоа тенг миқдорда ўйин ўтказган бўлиши керак.  
10.15. Биринчи лигада ғолиб чиққан клуб 2021 йилги мавсумни Олий лигада ўтказади. 
10.16. 	Турларга мезбонлик қилувчи шаҳар номи ЎзПФЛ томонидан эълон қилинади. Жамоалар мезбонлик юзасидан ЎзПФЛга таклиф билан чиқиш имкониятига эга.
Аёллар ўртасида Ўзбекистон кубоги учун: 
10.17.		Янги мавсум аввалида Ўзбекистон чемпиони ҳамда Ўзбекистон кубоги соҳиби ўртасида Суперкубок учрашуви ўтказилади. 
10.18.		Ўзбекистон кубоги мусобақасида 20 та жамоа ғолиблик учун кураш олиб боради. 
10.19.		Кубок саралаш босқичида Биринчи лиганинг 8 жамоаси иштирок этади. Қуръа ёрдамида жуфтликлар аниқланади. Саралаш беллашувлари фақатгина битта учрашувдан иборат бўлади. Мезбон жамоа номига қуръа ёрдамида аниқлик киритилади.  
10.20.		Саралаш учрашувларида ғолиб чиққан 4 жамоа 1/8 финал йўлланмасини қўлга киритади. Бу босқичда уларга Олий лиганинг 12 клуби қўшилади. Мазкур босқичда ҳам ўйинлар то финалга қадар фақатгина 1 та учрашувдан иборат бўлади. Мезбон жамоа номига қуръа ойдинлик киритиб беради.
10.21.		Қуръа ташлаш маросимида жамоалар сеткага ажратилмайди. Қуръа маросимида барча клублар имконияти тенг бўлиши керак. Бунда исталган жамоа исталган рақибга рўбаро бўлиши мумкин. 
10.22.		Ўйин асосий вақти дуранг билан якунига етса, 15 дақиқадан икки қўшимча тайм белгиланади. Ғолиб шунда ҳам аниқланмаса, пенальтилар сериясига навбат берилади. 
10.23.		Ўзбекистон кубогининг финал учрашуви ЎФА томонидан саралаб олинган стадионлардан бирида ўтказилади. Финалга мезбонлик қилувчи стадион номи қуръа ёрдамида аниқланади.
   
11-боб. Ўзбекистон кубоги мусобақасини ўтказиш формати 
11.1.	Янги мавсум аввалида Ўзбекистон чемпиони ҳамда Ўзбекистон кубоги соҳиби ўртасида Суперкубок учрашуви ўтказилади. Агар бир клуб ҳам чемпионликни ва ҳам Ўзбекистон кубогини қўлга киритса, у ҳолда Суперкубок учрашувининг ўтиш ёки ўтмаслиги масаласи ЎФА ҳамда ЎзПФЛ томонидан ҳал этилади. 
11.2.	Ўзбекистон кубоги мусобақасида 16 жамоа ғолиблик учун кураш олиб боради. Мазкур жамоалар ОФК лицензиялаш талабларига жавоб бериш учун даъвогарлар сифатида (лицензиялаш бўйича рейтинг асосида) ЎзПФЛ томонидан танлаб олинади. 
11.3.	Ўзбекистон кубогининг биринчи босқичида 16 жамоа 4 тадан                     4 гуруҳга ажратиб чиқилади. Қуръа жараёнида кучлилар ёки кучсизлар саватлари бўлмайди. 
11.4.	Гуруҳда жамоалар жами 3 тадан ўйинда иштирок этади. Мезбон ва меҳмон мақомини олдиндан кўрсатилган формат бўйича қуръа аниқлаб беради. Қуръа натижасига кўра, гуруҳдаги жамоалардан иккитаси икки уй ва бир сафар учрашувида, яна иккитаси эса бир уй ва икки сафар учрашувида иштирок этади.   
11.5.	Ўзбекистон кубогининг иккинчи босқичида гуруҳ босқичида дастлабки икки ўринни эгаллаган жами 8 та клуб иштирок этади. Қуръа ёрдамида жамоаларнинг рақиби аниқланади. Бунда 1-ўринни қўлга киритган жамоаларга 2-ўрин эгалари рақиб бўлади. Гуруҳларда 1-ўринни эгаллаган клублар ¼ финални мезбон сифатида, яъни, ўз уйида ўтказади.   
11.6.	Ўзбекистон кубогининг ½ финал беллашувлари фақатгина битта учрашувдан иборат бўлади. Жамоаларнинг рақиблари ва ўйинлар қайси майдонда ўтиши қуръа ёрдамида аниқланади.  
11.7.	Чорак финалдан бошлаб ўйинлар дуранг билан якунига етса, 15 дақиқадан икки қўшимча таймлар белгиланади. Энг сўнгида ғолибни пенальтилар серияси аниқлаб бериши мумкин. Гуруҳ босқичида эса ғалабага 3, дуранг учун 1, мағлубиятга 0 очко берилади. 
11.8.	Гуруҳ босқичида жамоаларнинг очколари тенг келиб қолса, Суперлига формати бўйича иш кўрилади (12-бобнинг 2-банди). 
11.9.	Ўзбекистон кубогининг финал учрашуви ЎФА томонидан саралаб олинган стадионлардан бирида ўтказилади. Бунда финалга мезбонлик қилувчи стадион номи қуръа ёрдамида аниқланади. 

12-боб. Лига кубоги мусобақасини ўтказиш формати 
12.1.	Лига кубоги учрашувлари бир неча босқичда бўлиб ўтади. Мусобақада хорижий клубларнинг иштирок этишига рухсат берилади. Бунда учрашувларнинг ҳар бир босқичи учун алоҳида қуръа ташланади. Мусобақа учун тақвимдан 6 та босқич учун жой ажратилган:
      1/32 финал — 7-8 апрель 
      1/16 финал — 22-23 апрель
      1/8 финал — 29-30-31 май
      ¼ финал — 5 август  
      ½ финал — 12 август 
     Финал — 26 август
Агар мусобақанинг бирор босқичида хорижий клуб иштирок этса, айнан шу босқичдан эътиборан қуръа ташлаш маросими давомида иштирокчи клублар икки минтақага ажратилади. 
12.2.	Ўз мамлакати чемпиони сифатида мусобақада иштирок этаётган Лига кубоги иштирокчилари мусобақани 1/8 финалдан бошлайди. Мусобақада қандай даражадаги жамоалар иштирок этишидан, шунингдек, уларнинг сонидан келиб чиқиб, қайси жамоа турнирга қайси раунддан қўшилиши алоҳида ҳал этилади.
12.3.	Барча босқичлар битта учрашувдан иборат бўлади. Майдон эгаси бўлган жамоа қуръа ёрдамида аниқланади. Қуръа ташлаш маросими Тошкент шаҳрида ўтказилади ва у Спорт телеканали орқали тўғридан-тўғри эфирга узатилади. Қуръа маросимида мусобақа иштирокчилари бевосита иштирок этишлари мумкин.
12.4. Мусобақада иштирок этаётган жамоа бирор босқичда хорижий мамлакатга сафар этса ва навбатдаги босқичга йўл олса, у ҳолда мазкур жамоа кейинги босқични автоматик тарзда ўз уйида ўтказади. 
12.5.	Лига кубоги учрашуви дуранг билан якунланса, ғолиб 2019/2020 йиллар учун чиқарилган “Ўйин қоидалари”га кўра пенальтилар серияси ёрдамида аниқланади. Қўшимча таймлар белгиланмайди. 
12.6.	Лига кубогининг 1/8, 1/4 ҳамда 1/2 финал учрашувлари табиий қопламали майдонларда ўтказилади. Агар стадион Суперлига жамоалари учун белгиланган талабларга жавоб бермаса, қабул қилувчи жамоа учрашувни ўтказиш учун шу вилоятда мавжуд бўлган, тегишли инфратузилмага эга бошқа жойни таклиф этиши лозим. Агар бундай стадион мавжуд бўлмаса, учрашув меҳмон жамоа майдонида ўтказилиб, барча мезбонлик мажбуриятлари унинг зиммасига юклатилади. Мусобақада хорижий клублар иштирок этса, уларнинг майдонлари бўйича қўшимчалар киритилиши мумкин.   
12.7.	Лига кубогида 5 нафар футболчини майдонга тушириш мумкин. Шулардан 3 нафари ўйин вақтида, яна 2 нафари танаффус вақтида таркибга қўшилиши мумкин. Агар танаффус вақтида ўзгариш амалга оширилмаса, у ҳолда икки футболчини тушириш квотаси ўз кучини йўқотади. 
12.8.	Лига кубогида Суперлига, Про-лига ва Биринчи лига учун рўйхатдан ўтган футболчилар иштирок этади. Мусобақада хорижий жамоалар иштирок этса, уларнинг ўз мамлакати чемпионати учун рўйхатдан ўтган футболчиларига ўйнаш учун рухсат этилади.
12.9.	Лига кубогининг финал учрашуви ЎФА томонидан саралаб олинган Ўзбекистондаги стадионлардан бирида ўтказилади. Бунда финалга мезбонлик қилувчи стадион номи қуръа ёрдамида аниқланади.
12.10.	 Лига кубоги (финалидан ташқари) учрашувларида ўз иш мажбуриятларини олиб борадиган ЎзПФЛнинг расмий шахслари — комиссар, ҳакамлар, учрашув инспекторига икки томонга йўлкира, яшаш жойи ва овқатланишини таъминлаш мезбон жамоа ҳисобидан амалга оширилади. Агар учрашув расмийлари бошқа мамлакат ассоциациясидан жалб этилса, уларнинг йўл билан боғлиқ ҳаражатлари ЎзПФЛ томонидан амалга оширилади. Хорижий ҳакамларни кутиб олиш, уларнинг яшаш жойи ва овқатланишини таъминлаш мезбон жамоа ҳисобидан амалга оширилади.
12.11. Лига кубогида икки мамлакат жамоалари ўзаро тўқнаш келса, у ҳолда ҳакамлар учинчи мамлакатдан жалб этилади.    

13-боб. Мусобақа ғолибларини аниқлаш 

13.1.	Жамоаларнинг мусобақадаги ўринлари тўпланган очколар йиғиндисига кўра аниқланади. Учрашувдаги ғалаба учун 3 очко, дуранг учун 1 очко, мағлубият учун 0 очко ёзилади.
13.2.	Иккита ва ундан кўп жамоалар тўплаган очколар тенг бўлиб қолса, жамоаларнинг ўрни қуйидагича аниқланади: 
-	ўзаро учрашув(лар) натижасига кўра (олинган очколар, урилган ва ўтказиб юборилган тўплар фарқи, урилган тўплар, рақиб майдонида ўрилган тўплар); 
-	юзма-юз учрашувда техник мағлубиятга учраган жамоа энг қуйи ўринни эгаллайди;
-	барча учрашувларда урилган ва ўтказиб юборилган тўпларнинг энг яхши фарқига кўра; 
-	барча учрашувларда киритилган голлар сонига кўра; 
-	барча учрашувларда эришилган ғалабалар сонига кўра;
-	барча учрашувларда рақиблар майдонида урилган тўпларнинг сонига кўра;
-	мазкур кўрсаткичларнинг ҳаммаси тенг бўлса, жамоаларнинг мусобақалардаги ўрни қуръа ташлаш орқали аниқланади. Агар вазият чемпионни ёки Осиё Чемпионлар лигасида иштирок этиш ҳуқуқини берадиган ўринларни аниқлаб берадиган бўлса, бетараф майдонда “олтин” учрашув ўтказилади.
13.3. 	ЎзПФЛ матбуот хизмати томонидан тарқатиладиган материаллар футбол бўйича мусобақаларнинг давом этиши ва натижаларини акс эттирадиган расмий маълумот ҳисобланади.

14-боб. Мусобақа ғолибларини тақдирлаш

14.1.	Ўзбекистон Суперкубогида ғолиб бўлган клубга Суперкубок топширилади. 
14.2.	Ўзбекистон Суперлигасида 1-ўринни эгаллаган клубга Ўзбекистон чемпиони учун аталган кубок берилади. Футболчилар учун клубга умумий сони 35 донадан кўп бўлмаган олтин медаллар тақдим этилади. 
14.3.	Агар чемпион муддатдан олдин аниқланса, Ўзбекистон чемпионати ғолибини аниқлаб берадиган учрашув якунида тақдирлаш маросими бўлиб ўтади. Агар чемпионлик сафардаги ўйинда қўлга киритилса, тақдирлаш маросими клубнинг кейинги уй учрашувида бўлиб ўтади.  
14.4.	Ўзбекистон Суперлигасида иккинчи ва учинчи ўринни эгаллаган клубларга 35 тадан кўп бўлмаган кумуш ва бронза медаллари берилади.
14.5.	U-21 биринчилигида 1, 2, 3-ўринларни эгаллаган клубларга умумий сони 35 донадан кўп бўлмаган олтин, кумуш, бронза медаллари берилади. 
14.6.	Про-лигада 1-ўринни эгаллаган клубга Ўзбекистон биринчилиги кубоги берилади. 
14.7.	U-18 биринчилигида дастлабки уч ўринни қўлга киритган клубларга умумий сони 35 тадан кам бўлмаган олтин, кумуш ва бронза медаллари берилади.  
14.8.	Аёллар ўртасидаги Суперкубокда ғолиб бўлган жамоага Суперкубок топширилади. 
14.9.	Аёллар Олий лигасида 1, 2, 3-ўринларни эгаллаган клубларга умумий сони 30 донадан кўп бўлмаган олтин, кумуш, бронза медаллари берилади. Чемпион жамоа кубок билан тақдирланади. 
14.10. Аёллар Биринчи лигасида ғолиб бўлган жамоага биринчилик кубоги берилади. 
14.11. Эркаклар ва аёллар ўртасидаги Ўзбекистон кубокларида ғолиб бўлган жамоа кубок тақдирланади. 
14.12. Лига кубогида ғолиб чиққан клубга кубок тақдим этилади. 
14.13. Финал учрашувларида ишлаган ҳакамлар бригадаси ЎзПФЛ совғаси билан тақдирланади.
14.14. Тақдирланаётган футболчилар учрашувларнинг камида 50 фоизида (терма жамоа футболчилари учун 40 фоизида) учрашув қайдномасига киритилган бўлиши керак. Жами ғолиб ва совриндор жамоаларда тақдирланганлар сони 35 нафардан ортиқ бўлмаслиги лозим.
14.15. Тақдирлаш атрибутикалари ЎзПФЛ ҳисобидан тайёрланади.

15-боб. Мусобақаларда ҳакамлик қилиш

15.1.	Ҳакамлик мазкур Регламент, “Футбол ўйини қоидалари” (2019/2020 йилларда чиқарилган), шунингдек, IFAB томонидан қабул қилинган ўзгартиш ва қўшимчалар асосида амалга оширилади.
15.2.	Мусобақаларда ҳакамлик қилишга ЎФА Ҳакамлик-инспекторлик қўмитаси томонидан тавсия этилган, ЎзПФЛ бош директори билан келишилган, ЎФА биринчи вице-президенти тасдиқлаган ҳакамлар қўйилади. ЎФА ва ЎзПФЛ штат ходимлари, ҳудудий футбол ассоциациялари раҳбарлари ҳакамлик қилишига йўл қўйилмайди. 
15.3.	Суғурта полисига эга бўлмаган ҳакамлар ҳакамлик қилишига йўл қўйилмайди.
15.4.	Ҳакамларни учрашувларга тайинлаш ЎФА Ҳакамлар ва инспекторлар бўлими томонидан амалга оширилади. 
15.5.	U-21 чемпионати ва асосий таркиблар учрашувларига бош ҳакам ва захира ҳаками 2019 йил Суперлига ва Про-лига учун бош ҳакам сифатида аттестация қилинган ҳакамлар орасидан тайинланади. U-21 учрашувларига ҳакам ёрдамчилари маҳаллий ҳакамлар коллегияси ЎФА томонидан аттестация қилинган ҳакамлар ассистентлари орасидан, бундай шахслар бўлмаган тақдирда, иккинчи лиганинг энг малакали ассистентлари орасидан тайинлайди. 
15.6.	Жамоа ёки ташкилотларнинг учрашувга тайинланган ҳакамларни алмаштириш ҳақидаги илтимослари қабул қилинмайди.
15.7.	Агар тайинланган ҳакамлар бригадаси учрашувга ҳакамлик қилиш учун етиб келмаган бўлса, ЎФАнинг Ҳакамлар ва инспекторлар бўлимининг рухсатига кўра, учрашув маҳаллий коллегиянинг энг малакали ҳакамлари томонидан олиб борилиши мумкин. Ёрдамчилардан бири бирор сабабга кўра майдонга чиқмаган ҳолда, ёрдамчи сифатида майдонга чиққан маҳаллий коллегиянинг захира ҳаками иккала таймни назорат қилишдан ташқари, захира ҳаками вазифасини ҳам бажариши лозим.
15.8.	Учрашув бошланишидан камида бир соат олдин бош ҳакам ЎзПФЛ комиссари билан бирга футбол майдонини кўздан кечириши, унинг сифатини 5 баллик тизимда баҳолаши ва бу баҳо ўйин қайдномасида кўрсатилиши керак.
15.9.	Комиссар ва захира ҳаками учрашув қайдномасига киритилган футболчи ҳамда расмий шахслар хужжатларини текшириши шарт. Улар жамоа раҳбарлари билан биргаликда спортчиларни учрашувга қўйиш қоидаларига риоя қилиниши учун масъулдир. 
15.10	. Майдонга чиқишдан аввал ҳакамлар бригадаси учрашув қайдномасига киритилган футболчиларни лицензиялар бўйича текшириши, шунингдек, футболчиларнинг рақамлари учрашув қайдномасига мос эканини солиштириши лозим.
15.11. Футболчини алмаштириш пайтида захира ҳакамига алмаштириш варақаси билан бирга майдонга чиқаётган футболчининг лицензияси тақдим этилади. 
15.12. Захира ҳаками майдон периметри бўйлаб техник ва бошқа зоналарга оид хавфсизлик қоидаларига риоя қилиниши учун масъулдир. У тўпларни узатиб турадиган ёш футболчиларга ва ўз вазифаларини бажарадиган бошқа техник ходимларга тегишли йўриқнома беради.
15.13. Учрашув якунлангандан сўнг бош ҳакам ЎзПФЛ комиссари билан бирга 30 дақиқа давомида учрашув протоколини тўлдириши лозим. Агар учрашув давомида огоҳлантиришлар, четлаштиришлар ва футолчиларнинг жароҳатлари, шунингдек, стадионда тартиббузарликлар юз берган бўлса, бош ҳакам ЎзПФЛ комиссари билан биргаликда бу ҳақда батафсил учрашув протоколида баён этиши, кўрсатилган карточкалар сабабини аниқ тушунтириб ёзиши керак.
15.14. Агар ҳакамликнинг сифатига нисбатан жамоаларнинг бирида эътирозлар мавжуд бўлса, бош мураббий ёки спорт директори бу ҳақда учрашув комиссарига маълум қилиши зарур. Ҳакамлик сифати бўйича эътирозлар (учрашувдаги аниқ ҳолатларнинг дақиқалари келтирилган вазиятнинг қисқача таърифи) ЎзПФЛ комиссари томонидан учрашув протоколида қайд этилади ва жамоа вакили томонидан имзоланади. Шундан сўнг 24 соат ичида кўрсатилган учрашувнинг видеоёзуви ЎзПФЛга тақдим этилади.
15.15. Учрашувдан олдин, учрашув давомида ва учрашувдан кейин, шунингдек, ҳакамлар хонасида ёки ҳакамлар бригадасининг йўлида юз берган барча нохушликлар ва четлаштиришлар (иккинчи огоҳлантириш ва “охирги умид” фоли учун четлаштириш бундан мустасно) ҳақида бош ҳакам ва унинг ёрдамчилари ЎзПФЛ комиссарини огоҳлантириши ҳамда ЎзПФЛ маъмуриятига билдирги хати юбориши шарт.
15.16. Ҳакам ёки комиссар протоколга учрашув давомида юз берган огоҳлантириш ёки четлаштириш, бошқа нохушликлар ҳақида маълумотни киритмаган бўлса, улар Интизом кодексига мувофиқ учрашувларни олиб боришдан четлаштирилади. 
15.17	. Ҳакамлар “Футбол яхлитлигини ҳимоя қилиш бўйича декларация”ни имзолаши лозим. Акс ҳолда уларга мусобақаларда иштирок этиш учун рухсат берилмайди.

16-боб. Мусобақаларда инспекторлик қилиш

16.1.	Мусобақаларни текшириш Ҳакамлар ва инспекторлар қўмитаси томонидан тавсия этилган, ЎзПФЛ бош директори билан келишилган ва ЎФА биринчи вице-президенти томонидан тасдиқланган инспекторлар томонидан амалга оширилади.
16.2.	Мусобақаларда иштирок этувчи жамоаларнинг ариза варақаларига киритилган шахсларга инспекторлик қилиш тақиқланади. 
	  16.3.	Суғурта полисига эга бўлмаган инспекторларга инспекторлик қилишга рухсат берилмайди.
16.4.	Суперлига жамоалари учрашувига тайинланган инспектор U-21 чемпионати учрашувига ҳам инспекторлик қилади. У, шунингдек, U-18 биринчилиги учрашувларида ҳам ишлайди (Про-лига клублари учун ҳам шундай). 
16.5.	Учрашувга тайинланган инспекторни алмаштириш ҳақидаги илтимос қабул қилинмайди.
16.6.	Инспектор мазкур Регламент, “Футбол ўйини қоидалари” (2019-2020 йилларда чиқарилган), шунингдек, IFAB томонидан қабул қилинган ўзгартиш ва қўшимчалар, “Футбол бўйича мусобақаларда ҳакамлик сифати учун ҳакамларни баҳолаш бўйича йўриқнома” талабларига қатъий риоя этиши шарт.
16.7.	ЎзПФЛ комиссари бўлмаган учрашувларда инспектор стадион ва тегишли хизматларнинг учрашувни ўтказишга тайёр экани, шунингдек, мазкур Регламентда ўйин ўтказиш учун талаб қилинган бошқа ҳужжатлар мавжудлигини текшириши лозим. Агар ушбу ҳужжатлар бўлмаса ёки мазкур Регламент талаблари бажарилмаса, инспектор клуб директори ва стадион дирекциясидан аниқланган камчиликларни зудлик билан бартараф этиш, стадионни учрашувга тайёрлашни талаб қилиши зарур.
16.8.	Инспектор учрашувнинг юқори савияда ўтиши учун комиссар мурожаатига асосан унга зарур кўмак кўрсатади.
16.9.	Инспектор ҳакамларнинг ҳаракатларини амалдаги услубий кўрсатмалар ва шахсий таҳлил асосида баҳолаши лозим.
16.10. Учрашув якунланганидан сўнг инспектор ҳакамлар бригадаси билан биргаликда учрашувни таҳлил қилиши лозим. Инспектор ва ҳакамлар бригадаси учрашув видеоёзувини кўриб чиқиб, таҳлил қилганидан сўнг, инспектор 24 соат ичида билдирги тўлдириб, ЎФА Ҳакамлар ва инспекторлар бўлимига ҳисобот йўллаши лозим.
16.11. Учрашувдан олдин, учрашув давомида ва учрашувдан кейин, шунингдек, ҳакамлар хонасида ёки ҳакамлар бригадасининг йўлида юз берган барча нохушликлар ва четлаштиришлар (иккинчи огоҳлантириш ва “охирги умид” фоли учун четлаштириш бундан мустасно), ҳакамликнинг сифати бўйича эътироз ёки шикоятлар келтирилиши ҳақида инспектор ЎзПФЛ бош директори номига билдирги хатини тайёрлаши лозим.
16.12. Агар инспектор учрашувдан кейинги тезкор маълумотда ёки ўз билдиргисида учрашув давомида юз берган огоҳлантириш ёки четлаштириш, бошқа нохушликлар ҳақида маълумотни киритмаган бўлса, у ЎФА Ҳакамлар ва инспекторлар кодексига мувофиқ мусобақаларда инспекторлик қилишдан четлаштирилади. 
16.13. Инспектор учрашув якунидан сўнг 48 соатдан кечиктирмай ЎзПФЛга ўрнатилган шаклдаги билдиргини буюртмали хат билан ёки шахсан етказиши шарт.
16.14	. Инспекторлик сифати Ҳакамлар ва инспекторлар қўмитасининг Таҳлил комиссияси томонидан баҳоланади. Инспектор билдиргиси молиявий ҳужжат бўлиб, Таҳлил комиссияси томонидан текширилганидан сўнг ЎзПФЛда сақланади.
16.15. Инспекторлар “Футбол яхлитлигини ҳимоя қилиш бўйича декларация”ни имзолаши лозим. 

17-боб. Мусобақаларда комиссарлик қилиш

17.1.	Учрашувни ташкил этиш ва ўтказишни назорат қилиш учун ЎзПФЛ комиссари тайинланади.
17.2. 	ЎзПФЛ комиссарлари рўйхати махсус ўқув-семинарида иштирок этиб, унинг якунига кўра тавсия этилган ЎФА ва ЎзПФЛ ходимлар орасидан шакллантирилади ҳамда ЎзПФЛ бош директори томонидан тасдиқланади. 
17.3.	 ЎзПФЛ комиссарини учрашувга тайинлаш ЎзПФЛ бош директори томонидан амалга оширилади.
17.4.	Мусобақаларда (U-18 чемпионатидан ташқари) ЎзПФЛ комиссари захира ҳаками ва жамоалар раҳбарлари билан биргаликда учрашув бошланишидан 60 дақиқа олдин мусобақанинг электрон протоколига футболчиларнинг исми-фамилиясини, рақамларини ўсиш тартибида ва расмий шахсларнинг лавозими кўрсатилган ҳолда киритиши ҳамда учрашувнинг захира ҳакамига футболчи ва расмий шахсларни лицензияларини тақдим этиши лозим.
17.5.	 ЎзПФЛ комиссари вазифалари қаторига учрашувни мазкур Регламентга мувофиқ ташкил этилиши, хавфсиз ўтказилишини назорат қилиш, хуқуқ-тартибот органлари, стадион маъмурияти, жамоаларнинг расмий шахслари ва футболчилари, томошабинлар ҳаракатларини баҳолаш киради.
17.6.	Жамоа календарда белгиланган учрашувга етиб келмаган тақдирда ЎзПФЛ комиссари юзага келган вазият ҳақида ЎзПФЛ маъмуриятини огоҳлантириши лозим.
17.7.	Комиссар майдон эгаси бўлган жамоанинг учрашувни видеотасвирга туширишга тайёр эканини текшириши ва уни меҳмон жамоа томонидан амалга оширилишига кўмаклашиши лозим.
17.8.	Учрашув якунланганидан кейин бир соат ичида комиссар бўлиб ўтган учрашув, ундан олдин, учрашув давомида ва учрашувдан кейин юз берган барча нохушликлар, ҳакамликнинг сифати бўйича эътирозлар ёки шикоятлар келтирилиши ҳолатлари ҳақида батафсил маълумотни ЎзПФЛ навбатчисига етказиши лозим. 
17.9.	Учрашувга тайнланган комиссар учрашув протоколини ЎзПФЛга юбориши лозим. Комиссар бўлиб ўтган учрашув ҳақидаги маълумотни ўз вақтида ва ҳаққоний етказилиши учун шахсан масъулдир. 
17.10. ЎзПФЛ комиссари учрашувга тайёргарлик кўриш ва ўтказиш борасида баҳсли масалалар юзага келган ҳолларда хал этувчи овозга эга.
17.11. Инспектор ва ҳакамлар бригадаси ЎзПФЛ комиссарига бўйсунади.
17.12. Учрашув комиссари стадиондан фақатгина стадиондаги мухлислар, жамоалар ва учрашув ҳакамлари стадиондан чиқиб кетганига ишонч ҳосил қилганидан кейингина чиқиб кетиши мумкин.
17.13	. Ўтказилган учрашув ҳақидаги ҳисобот ЎзПФЛ комиссари томонидан бевосита ЎзПФЛ бош директори номига юборилади. 
17.14.	 ЎзПФЛ комиссарлари “Футбол яхлитлигини ҳимоя қилиш бўйича декларация”ни имзолаши лозим.

18-боб. Протестлар. Ҳакамлар қарорига шикоят бериш тартиби

18.1.	Ҳакамларнинг қарорлари бўйича протестлар ва шикоятлар 2020 йилги Мусобақаларни ўтказиш регламентига мувофиқ келтирилади ва кўриб чиқилади.
18.2.	Протест ЎФА Ҳакамлик-инспекторлик қўмитаси томонидан кўриб чиқилади. Протест учрашув якунланганидан сўнг икки соат ичида ёзилиши керак. Бунда мазкур Регламент ва “Ўйин қоидалари” талаблариининг бузилишига (ҳаракат ёки ҳаракатсизлик) нисбатан эътироз келтирилади.
18.3.	Қуйидагилар кўриб чиқилмайди:
-	белгиланган муддатда киритилмаган протест ва шикоятлар;
-	учрашув протоколида қайд этилмаган протест ва шикоятлар;
-	48 соат давомида клуб протест учун пуллик тўловни амалга оширмаган протест ва шикоятлар.
18.4.	Протест мазмунида уни киритиш учун асос бўлган сабаблар, шунингдек, Регламентнинг бузилиши ва/ёки футбол ўйини қоидаларига риоя қилмаслик билан боғлиқ тафсилотлар келтирилиши лозим.
18.5.	Шикоят киритишга учрашув якунлангач бош директор, спорт директори ёки бош мураббий ҳақли. Улар бу ҳақда зудлик билан ЎзПФЛ комиссарини хабардор қилиши лозим. Протест ёки шикоятнинг қисқача мазмуни ва аниқ кўрсатилган дақиқалари учрашув протоколида акс эттирилади.
18.6.	Учрашув ўтказишни ташкил этиш шартларининг бузилиши билан боғлиқ шикоят ЎзПФЛ комиссарига учрашув бошланишидан камида 60 дақиқа олдин ёзиб берилади. Ўйин ҳолати бўйича эътироз эса комиссар томонидан учрашув қайдномасига ёзилади. 
18.7.	Протест ёки шикоят келтирилгани ҳақида рақиб жамоа расмийси огоҳлантирилиши ва қайдноманинг (шикоятноманинг) бир нусхаси унга тақдим этилиши керак. 
18.8.	Протест учун қуйида келтирилган миқдорда пуллик тўлов амалга оширилганидан сўнг, ЎзПФЛ протестни ЎФАнинг тегишли қўмитасига кўриб чиқиш учун оширади. Протест 7 кун муддатдан кечиктирилмасдан кўриб чиқилади. Тўловлар:
-	Суперлига ва Про-лига учун — 5 000 000 сўм; 
-	Аёллар футболи, футзал ва бошқа мусобақалар учун — 3 000 000 сўм; 
18.9.	Протест ёки шикоят мазмунини ташкил қилувчи тафсилотлар учрашув видеоёзуви, учрашув протоколи, инспектор билдиришномасидаги ёзувлар, ҳакамларнинг рапортлари, ЎзПФЛ комиссарининг рапорти, тафсилотларни атрофлича ва тўла ўрганилишига кўмаклашадиган бошқа далиллар билан келтирилиши зарур.
18.10.	Пуллик тўловнинг қайтарилишига протест ёки шикоятнинг қаноатлантирилиши, протест ёки шикоятда келтирилган тафсилотларнинг асосланган ва мазкур Регламентга зид эканлигининг тан олиниши асос бўлади. Агар футбол клуби киритган протест ёки шикоятини 48 соат ичида қайтариб олса, пуллик бадал қайтарилади ҳамда клубга нисбатан интизомий чоралар қўлланилмайди. Агар учрашув протоколига протест ёки шикоят ёзилса, бироқ клуб ЎзПФЛ маъмуриятига қўшимча далиллар юбориш чораларини кўрмаган бўлса, бу ҳолда клубга нисбатан ушбу Регламентнинг талабларига мувофиқ интизомий чоралар кўрилади. 
18.11.	Клуб ўз протест ёки шикояти юзасидан 48 соат ичида ҳеч қандай реакция билдирмаса, у ҳолда мазкур клубга нисбатан интизом чораси қўлланилади.  

19-боб. Футбол клубларининг мусобақаларда иштирок этиши учун молиявий шартлар

19.1.	Профессионал футбол клуби мусобақаларда иштирок этиш ва учрашувларни ташкил этиш билан боғлиқ барча ҳаражатларни ўз зиммасига олади.
19.2.	2020 йилги мавсум учун ЎзПФЛ мусобақаларида қатнашиш бадали қуйидагича миқдорда белгиланади:
—	Суперлига — 500 000 000 сўм;
—	Про-лига — 200 000 000 сўм; 
        —        Биринчи лига — 100 000 000 сўм;
—	Аёллар Олий лигаси — 50 000 000 сўм;
—	Аёллар Биринчи лигаси — 0 сўм; 
—	Футзал Олий лигаси — 50 000 000 сўм;
—	Футзал Биринчи лигаси — 15 000 000 сўм. 
Про-лига клублари қошидаги аёллар жамоалари қатнашчилик бадалини тўлашдан озод этилади.    
19.3.	Агар клуб мусобақа иштирокчилари таркибидан чиқарилган бўлса, клуб томонидан аввал амалга оширилган бадал тўловлари қайтарилмайди. 
19.4.	Бошқа мусобақаларда иштирок этиш учун қатнашиш бадали қўшимча Низомларда белгиланади. Футбол клуби юқорида кўрсатилган қатнашчилик бадалини мусобақа стартига қадар тўлаши шарт. 
19.5.	Қатнашчилик бадали ҳисобидан мусобақаларни ўтказиш, мусобақалар ғолибларини тақдирлаш ҳаражатлари қопланади. Шунингдек, илмий-услубий ва ахборот-таҳлилий адабиётларни чоп этиш, бинолар ижараси ва таъмирланиши, зарур инвентарь ва техник воситалар (шу жумладан, компьютер ва оргтехника)ни, автотранспортларни харид қилиш, ЎзПФЛ аппарати фаолиятининг харажатлари ҳам шулар жумласидандир.
19.6.	ЎзПФЛ расмий шахсларига (комиссар, инспектор ва ҳакамлар) мусобақаларда ишлаш билан боғлиқ хизматлари учун тўловлар қуйидаги миқдорларда амалга оширилади (бир учрашув учун Ўзбекистон Республикасининг миллий валютаси сўмда):
Эркаклар футболи учун
Расмий шахс	Суперлига	U–21	U-18	Ўзбекистон ва Лига кубоги	Про-лига	Биринчи лига	
Бош ҳакам	3 000 000	500 000	250 000	1 500 000	1 500 000	1 000 000	
Лайнсмен	1 500 000	300 000	150 000	750 000	750 000	500 000	
Захира ҳакам	500 000	100 000	100 000	150 000	150 000	150 000	
Инспектор	800 000	200 000	100 000	500 000	500 000	250 000	
Комиссар	400 000	200 000	-	400 000	400 000	400 000	

Аёллар футболи учун 
Расмий шахс	Олий лига	Биринчи лига	Ўзбекистон кубоги	
Бош ҳакам	450 000	250 000	450 000	
Лайнсмен	300 000	150 000	300 000	
Захира ҳакам	100 000	100 000	100 000	
Инспектор	300 000	150 000	300 000	
Комиссар	400 000	150 000	400 000	

a) ЎзПФЛ расмий шахсларига Суперлига, Ўзбекистон кубоги, Лига кубоги, Про-лига, Биринчи лига ва аёллар футболи учрашувлари учун хизмат ҳақи ЎзПФЛ ҳисоб-китоб бўлими томонидан нақдсиз тўлов орқали амалга оширилади.
б) U-21 чемпионати учрашувларида бош ҳакам, инспектор ҳамда комиссар ЎзПФЛ ҳисоб-китоб бўлими томонидан нақдсиз тўлов орқали амалга оширилади. Қанот ҳакамлари ҳамда захира ҳаками учун тўлов эса мезбон клуб томонидан учрашув стартига қадар амалга оширилади. Шунингдек, Про-лига, Биринчи лига ва Аёллар Олий лигаси клублари ўртасидаги учрашувларда захира ҳаками хизмати ҳамда йўлкираси учун тўлов мезбон жамоа томонидан учрашув стартига қадар амалга оширилади.  	
в) U-18 биринчилиги, футбол мактаблари ўртасидаги учрашувлар учун инспектор ва ҳакамларга хизмат ҳақлари ва йўлкира бўйича тўловлар қабул қилувчи клуб томонидан учрашув бошланишидан камида бир соат олдин амалга оширилади.
г) Ўзбекистон кубоги ва Лига кубоги мусобақаларининг финал учрашувларини бошқарган ҳакамларларга тўловлар Суперлига расмийлари учун белгиланган тўловлар миқдорида амалга оширилади.
д) Лига кубоги мусобақасининг икки турли мамлакатлар жамоалари иштирокидаги ўйинида ишлаган расмийларга тўловлар Суперлига расмийлари учун белгиланган тўловлар миқдорида хорижий валютада амалга оширилади.
  19.7.	 Қатнашчилик бадалини тўламаган ёки белгиланган муддатда тўлиқ тўламаган, шунингдек, аввалги мавсумда чиқарилган жарималар бўйича қарздорликни қопламаган клуб ЎзПФЛ тақдимномасига кўра мусобақалардан четлаштирилиши мумкин. 
19.8.	Агар майдон эгаси ҳакамлик хизматлари учун 19.6 бандда кўрсатилган тўловларни амалга оширмаган бўлса, учрашув инспектори бу ҳақда ЎзПФЛ маъмуриятини келгуси ҳаракатни келишиш учун хабардор қилиши лозим. 
19.9.	ЎзПФЛ мусобақаларида Ўзбекистон фуқароси бўлмаган футболчининг меҳнат шартномаси рўйхатга олиниши учун, уларни ишга қабул қилаётган клуб ҳар бир легионер учун ЎзПФЛ ҳисоб рақамига                                 50 000 000 сўм пул ўтказиши лозим. Чет эллик мураббий ёки мутахассис учун эса 25 000 000 сўм ўтказилиши лозим. Аёллар жамоалари учун жалб этиладиган легионер футболчи ва мураббийни рўйхатдан ўтказиш учун тўлов олинмайди.  
19.10. Мезбон жамоа меҳмон жамоанинг расмий мурожаатига асосан минимум 200 та бепул чипта ажратиши шарт. 
19.11. ЎзПФЛ ўз расмийлари учун ҳар қандай ўйинга турли тоифадаги чипталарни талаб қилинган миқдорда бепул олишга ҳақли. 
19.12. Миллий лицензиялаш Регламенти талабларига кўра, клуб ЎзПФЛ олдида молиявий ҳисобот беришга мажбур. Шунингдек, 1 йилда икки марта ЎзПФЛ томонидан жалб этилган аудиторлар иштирокида аудит текширувидан ўтказилади. Аудит тўлови клуб томонидан қопланади.  
19.13. Клублар ҳар ойнинг 10-санаси ва ҳар чоракда кейинги ойнинг 25-санасига қадар молиявий ҳисоботни (бухгалтерия баланси, 1-шакл) ҳамда молиявий натижалар ҳақидаги ҳисоботни (2-шакл, сарф-харажатлар ва даромадлар тавсифи) тақдим этиши лозим.

20-боб. Маркетинг, ҳомийлик ва мусобақаларни ташкил этиш билан боғлиқ масалалар

20.1.	ФИФА ва ОФК нормаларига мувофиқ спорт мусобақалари ташкилотчилари сифатида Ўзбекистон футбол ассоциацияси ва Ўзбекистон Профессионал футбол лигаси ўзларининг тегишли юрисдикцияси остида бўлган футбол мусобақалари ва барча бошқа тадбирлар билан боғлиқ ҳуқуқларга, уларнинг мазмуни, вақти, жойи бўйича қонунчиликка оид бирор-бир чекловларсиз эгалик қилади. Ушбу ҳуқуқлар, жумладан, молиявий ҳуқуқларнинг ҳар қандай турлари, ҳар қандай шакл (тўғридан-тўғри эфир, ёзув ёки видеолавҳалар)да ёзилган аудиовизуал ва радиоёзувларга нисбатан ҳуқуқлар, ижро этиш ва эфирга узатиш, мультимедиа ҳуқуқлари, маркетинг ва реклама ҳуқуқлари, шунингдек, эмблема ёки муаллифлик ҳуқуқида келиб чиқувчи интеллектуал мулк ҳуқуқларини ўз ичига олади.
20.2.	ЎФА ва ЎзПФЛга тегишли ҳуқуқларга мусобақалар билан боғлиқ, ФИФА ва ОФК уставларининг тегишли меъёрларига асосланган тижорат ва телевизион ҳуқуқлар, шу жумладан:
-	Ўзбекистон Профессионал футбол лигаси томонидан ўтказиладиган мусобақалар расмий ҳомийлари (шу жумладан, бош ҳомий) ва ҳамкорларини тайинлаш;
-	мусобақаларнинг ЎзПФЛ томонидан тасдиқланган номланишлари, логотипи ва бошқа расмий белгиларидан реклама, тижорат мақсадларида фойдаланиш; 
-	телевизион ҳуқуқлар, учрашувлардан тўла ҳажмда ва ҳар қандай техник усулларда жой ва мазмуни бўйича ҳеч қандай чекловларсиз телевизион сигнални ишлаб чиқариш ва бутун дунёга узатиш, трансляция лавҳаларидан информацион дастурларда, ҳафталик шарҳларда ва бошқа дастурларда фойдаланиш, ҳар бир учрашувнинг трансляциясини интернетда жойлаштириш учун фойдаланиш ҳуқуқи;
-	ЎзПФЛ мусобақаларида иштирок этувчи клублар ушбу ҳуқуқларни амалга ошириш учун бош ахборот ҳамкор, телерадиоузатувчилар ёки бошқа ташкилотлар билан музокаралар олиб бориш ваколатини ЎФА ва ЎзПФЛга топширади. Учрашувларни эфирга узатиш ҳуқуқини қўлга киритган телерадиоузатувчилар сифатли суратга олишни ва учрашувларни республика каналларида тўғридан-тўғри эфирда намойиш этилишини таъминлаши лозим. Бу борада суратга олиш ишлари камида  4 та телекамера (бунинг ичида секинлаштирилган суратга олиш камераси) ёрдамида амалга оширилиши лозим. Телеузатувчилар эфирга узатган учрашувларнинг умумий ҳажми Суперлиганинг мавсум давомидаги учрашувларининг камида 70 фоизни ташкил қилиши лозим;
-	учрашувларни эфирга узатиш ҳуқуқини қўлга киритган телерадиоузатувчилар мусобақа бош ҳомийси ва расмий ҳамкорлар реклама роликларини эфирга жойлаштиришлари шарт. Реклама роликларини узатиш тартиби Тижорат регламенти билан белгиланади. 
-	радио ҳуқуқлар – учрашувлар радио сигналини ишлаб чиқиш ва бутун дунёга барча диапазонларда мазмун бўйича ҳеч қандай чекловларсиз узатиш ҳуқуқи;
-	визуал ҳуқуқлар – учрашув давомида маълумот сақловчи манбалардан ва стадиондаги визуал ҳудуддан, шу жумладан, телевизион камералар кўрадиган зоналардан реклама ва информацион материалларни жойлаштириш учун фойдаланиш (тегишли стадионнинг футбол майдонининг периметри бўйлаб реклама қурилмаларида, футболчилар ва ҳакамлар либосларида шевронлар кўринишида, захирадаги футболчиларнинг ўриндиқларида визуал рекламани жойлаштириш ҳуқуқи), жумладан, тегишли стадионнинг электрон-информацион таблосида ҳамда бошқа ахборот манбаларида визуал рекламани жойлаштириш ҳуқуқи;
-	учрашув давомида стадионда аудиорекламани жойлаштириш ҳуқуқи;
-	телефон алоқаси орқали sms-трансляция олиб бориш ҳуқуқи;
-	учрашувдан кейинги матбуот анжумани, клуб футболчилари ва расмий шахслар билан ўтказиладиган флеш-интервью материалларидан тижорат мақсадларида фойдаланиш ҳуқуқи; 
-	мерчендайзинг маҳсулотларини намойиш қилиш, бепул тарқатиш ва сотиш ҳуқуқи (учрашувда мезбонлик қиладиган клуб билан келишилган равишда), шунингдек, мусобақанинг расмий ҳомий/ҳамкорлари номидан стадионда махсус совринларни эълон қилиш ҳуқуқи;
-	ўйин майдонининг периметри бўйлаб реклама тўсиқларининг (майдон ўлчамидан келиб чиққан ҳолда умумий сони 41-43 тадан келиб чиққан ҳолда) 60 фоизидан мусобақанинг бош ҳомийси ва расмий ҳамкорлари логотиплари ҳамда бошқа маълумотларини жойлаштириш учун фойдаланиш ҳуқуқи. Клуб томонидан фойдаланиладиган реклама тўсиқларининг сонини кўпайтириш масаласи  шартли равишда ЎзПФЛ билан тижорий асосда келишилади;
-	электрон реклама тўсиқлари мавжуд ҳолларда Суперлиганинг бош ҳомийси ва расмий ҳамкорлари логотиплари ҳамда бошқа маълумотларини жойлаштириш тартиби ЎзПФЛ томонидан белгиланади;
-	Ўзбекистон Республикаси қонунчилиги, ФИФА, ОФК ва ЎФА томонидан белгиланган қоидаларида назарда тутилган бошқа ҳуқуқлар.

20.3.	Ушбу ҳуқуқларни эксклюзив асосда ёки учинчи томон билан ҳамкорликда ёки тўлалигича учинчи томон воситачилигида амалга оширилиши ҳақидаги қарор фақат ЎзПФЛ томонидан қабул қилинади. Тижорат ва телевизион ҳуқуқлардан фойдаланишга оид барча масалалар мусобақа иштирокчилари учун ижро этилиши мажбурий бўлган Тижорат регламенти билан белгиланади. 
20.4.	Футбол клуби учрашув ўтказадиган стадион майдонининг икки дарвозаси ортида ҳамда майдоннинг марказий қисмида ЎзПФЛ ҳомийларининг рекламасини жойлаштириш учун реклама тўсиқлари билан таъминлаши шарт;

20.5.	Ҳисоб ва вақт намойиш этиладиган катта экранда ЎзПФЛ ҳомийларининг товар белгиси намойиш этилиши таъминланиши керак;
20.6.	Учрашув ўтказилиши билан боғлиқ барча босма материалларда, шу жумладан, оммавий ахборот воситалари, чипталар, ахборотномалар, афиша ва веб-сайтларда расмий ҳомийларга тегишли ахборот жойлаштирилиши шарт;
20.7.	Мавсум стартидан олдин клуб ўзи ҳамкорлик қилаётган ва истиқболли ҳомийлар ҳақидаги маълумотларни (компаниянинг юридик номи, ишлаб чиқариш соҳаси, асосий фаолияти) ЎзПФЛга тақдим этиши шарт.
20.8.	Учрашувлар вақтида стадион ҳудудидан жой оладиган ҳомийлар ҳақидаги ҳар қандай реклама-ахборот тусига эга материал ЎзПФЛ маркетинг бўлими билан расмий келишилган бўлиши лозим.
20.9.	Регламентнинг маркетинг соҳаси ва тегишли маркетинг ҳуқуқларини амалга ошириш билан боғлиқ бирор-бир бандига риоя қилмаган клубга нисбатан молиявий интизомий чора кўрилади.
20.10. ЎзПФЛ ҳомийлари мусобақаларга ҳомийлик қилиш бўйича қўйган шартлар Тижорат регламенти асосида тартибга солинади. 

21-боб. Мерчендайзинг

21.1. 	Футбол клублари мерчендайзинг маҳсулотлари (клубнинг рамзлари туширилган сувенир маҳсулотлари)ни ишлаб чиқариш ҳуқуқига эга. Агар маҳсулотни бевосита ишлаб чиқариш олдидан унда ЎФА ёки ЎзПФЛ логолари ёки ҳомийларга тегишли жойлар бўлса, аксессуарлар эскизи ва дизайни ЎзПФЛ маркетинг бўлимига тасдиқлаш учун тақдим этилиши лозим.
21.2.	Суперлига клублари янги мавсум олдидан ўз мадҳияси ва рамзига (маскот) эга бўлиши шарт.
21.3.	Футбол клубидан футбол мавсуми бошлангунга қадар ўз стадионида клуб атрибутлари сотиладиган савдо шаҳобчасини ташкил этиш талаб этилади.
21.4. 2020 йилги мавсумдан бошлаб стадионларга футбол мухлисларини кенг жалб қилиш мақсадида замонавий чипта тизими (шу жумладан абонемент сотуви)ни жорий қилиш, қолаверса, стадионлар инфратузилмасидан самарали фойдаланиш мақсадида «хоспиталити хизматлари» (хостел, овқатланиш, фитнес, спорт мактаблари ва бошқалар)ни ташкил этиш, клублар ва стадион музейлари фаолиятини йўлга қўйиш лозим.

22-боб. Футбол клубларининг ОАВ билан ишлашига оид талаблар

22.1.	ЎФА ва ЎзПФЛ бош ахборот ҳамкорини белгилаш ҳуқуқига эга. Бунда бош ахборот ҳамкорига тегишли ҳуқуқлар ва мажбуриятлар у билан тузилган шартнома асосида тартибга солинади. Бош ахборот ҳамкорининг хизмати ҳомийлик пакетларини сотиш ҳисобидан тушган маблағлар ҳисобидан молиялаштирилади. 
22.2.	Клуб матбуот хизмати ўз клуби ҳақида батафсил маълумотга эга бўлиши, учрашувдан кейинги ва умуман клубга алоқадор матбуот анжуманларини ўтказиши, интервью олиши ва Ўзбекистон Профессионал футбол лигаси матбуот хизмати томонидан берилган таклифларга жиддий муносабатда бўлиши лозим. 
22.3.	Матбуот хизмати вакили жамоа иштирокидаги сафар учрашувларига бориши ва матбуот анжуманларида қатнашиши шарт.  
22.4.	Матбуот хизмати ЎзПФЛ матбуот хизматини клубдаги охирги янгиликлар (трансфер янгиликлари, жамоа мураббийлари ёки раҳбариятдаги ўзгаришлар) ҳақида хабардор қилиш учун масъул ҳисобланади.
22.5. 	Футбол клублари ўз матбуот хизмати томонидан тарқатиладиган веб-янгиликлар, ахборот бюллетенлари, хатлар ва бошқа кўринишидаги маълумотлар учун жавобгардир. 
22.6.	Футбол клубига тегишли расмий сайт ЎзПФЛ сайти гиперҳаволасида янги мавсум стартига қадар жойлаштирилиши лозим.
22.7.	Клублар матбуот хизмати ўз уйида ўтказилган учрашувлар ҳақидаги ҳисоботни (протокол нусхаси, расмлар ва бошқа) ЎзПФЛга юбориши лозим.
22.8.	Матбуот хизмати ўз сайтида жамоанинг ҳар бир учрашувидан кейинги батафсил маълумотни бериб бориши шарт.
22.9.	Матбуот хизмати бошқа клуб, шунингдек, ЎзПФЛга алоқадор маълумотни рухсатсиз чоп этишга ҳақли эмас. Ушбу талабга риоя этмаслик интизомий санкция қўлланилишига асос бўлади.